WSJ ва Bellingcat манбалари: Абрамовичда ва украин делегациясининг икки аъзосида музокаралардан сўнг заҳарланиш аломатлари кузатилган\n21 май 2022, Тошкент вақти: 17:01\nРоссия ва Украина ўртасидаги музокараларда иштирок этаётган россиялик миллиардер Роман Абрамовичда, шунингдек украин делегациясининг икки аъзосида заҳарланиш аломатлари кузатилди. Бу ҳақда вазият билан таниш бўлган манбалар маълумотига таянган ҳолда The Wall Street Journal нашри хабар қилди.\nУшбу маълумотни Bellingcat ҳам тасдиқлади. Суриштирув гуруҳига кўра, Киевда Россия делегацияси билан музокараларда қатнашган уч киши 4 мартга ўтар кечаси кимёвий модда билан заҳарланиш аломатларини ҳис қилишган.\nThe Wall Street Journal ёзишича, Роман Абрамович ҳамда Украина тарафидан музокара гуруҳи аъзоси бўлмиш икки кишида қаттиқ кўз оғриғи, қўл ва юз соҳасида тери қизариши қайд этилган. Тафсилотлардан хабардор манба Абрамовичнинг бир неча соатга кўриш қобилиятини йўқотганини билдирган.\nЭртасига музокара гуруҳи Киевдан Львовга, у ердан Польшага борган, сўнгра Россия томони билан музокараларни давом эттириш учун Истанбулга учган, деб ёзди нашр. У ерда Абрамович ҳамда Украина делегацияси аъзоси Рустем Умаров маҳаллий шифохоналардан бирида муолажа олганлар.\nThe Wall Street Journal манбаларига кўра, Абрамович билан учрашган Украина президенти Владимир Зеленский зарар кўрмаган. Бу маълумотни президентнинг матбуот котиби тасдиқлаган.\nWSJ манбалари фикрича, Украина вакиллари заҳарланишни Кремлдаги баъзи кучларнинг тинчлик музокараларини барбод қилишга уриниши, деб баҳолаган. Абрамовичга яқин манба эса нашрга заҳарланиш ортида ким турганини билмаслигини айтган.\nРасмий маълумотларга кўра, Россия билан Украина Беларусь ҳудудида бир неча бор юзма-юз музокара олиб боришган, сўнгра делегациялар мулоқоти видеоалоқа орқали давом этган. Галдаги юзма-юз музокаралар бугун, яъни 29 март куни Истанбул шаҳрида ўтказилиши кутилмоқда. Тинчлик музокараларида Роман Абрамович ҳам қатнашаётгани айтиляпти.


"Навбаҳор" мухлислари нега норози? Буни ҳал қилиш клубнинг ўз қўлида\n18 апрель, 14:35\n18 апрелдан Ўзбекистон Кубоги гуруҳ босқич 3-тур баҳслари тсрат олади. Куннинг биринчи ўйинларидан бири "Навбаҳор" ва "Нефтчи" ўртасидаги водий дербисидир.\nНаманганликлар матбуот хизмати ушбу беллашувга чипталар чиқарилганини маълум қилди. Унга кўра учрашув чипталарининг нархи барча секторлар учун бир хил - 30 000 сўм этиб белгиланган.\nХабардан сўнг аксарият мухлислар чипталар нархи баландлигидан нолимоқда. Бизга мурожаат қилаётган ишқибозлар клубнинг бу ишига аралашиш эмас, балки стадионга келадиган томошабинларни бироз ўйлаб, нисбатан арзонроқ қилиш кераклигини сўрамоқда. Чунки 30 минг сўмни ҳамманинг ҳам чўнтаги кўтара олмайди. Бу эса стадионга ташриф буюрувчилар сони камайишига олиб келади.\nМаълумот ўрнида, "Навбаҳор"нинг кубок доирасидаги "Динамо"га қарши ўйинига ҳам чипталар 30 мингдан сотилганди ва ўшанда стадионга 2231 томошабин келганди (тўғри, рамазон ойида бажариладиган амаллар ҳам муҳим роль ўйнаган). Стадион анча ҳувуллаб қолди. Бу "Навбаҳор" учун анча паст кўрсаткич ҳисобланади. Лекин бунинг ечими бор.\nМасалан, чипта нархини арзонроқ қилиб, кўпроқ фойда олиш мумкин. Бу орқали нафақат стадионга мухлислар ташрифи ошади, балки фойдада ҳам ўсиш бўлади. 2231 томошабин 30 000 сўмдан билет олган. Клуб 66 930 000 ишлаган. Агарда чипталар нархини 20 000 қилиб қўйилса, стадионга камида 5 000 мухлис келади (ундан кўп бўлиш эҳтимоли йўқ эмас). Бунда жамоа ғазнаси 100 000 000 сўмга бойийди. Балки бу ҳақда ўйлаб кўрган маъқулдир.\nАлбатта, чипталар нархини белгилаш клубнинг иши. Жамоа билетлар сотувидан фойда кўради. Бунга аралашиш ниятимиз йўқ, аралашмаймиз ҳам. Фақатгина бироз енгиллик қилиш керак, назаримизда. Сабабини юқорида кўрсатдик. Чипта нархини мухлислар талабидан бироз юқори қилиб, стадионга келаётганларнинг сонини камайиши жамоага фойда бермайди. Боз устига "Навбаҳор"га. Чунки "лочинлар"нинг асосий кучи бу - мухлислар!\n"Динамо"га қарши баҳсда мухлислар кам келгани "Нефтчи" билан ҳам бўлади дегани эмас. Фарғонанинг ўзидан кўплаб ишқибозлар ташриф буюради, бу бор гап. Сабаби ўйининг аҳамияти юқори. Лекин наманганликлар муддатидан аввал гуруҳ босқич масаласини ҳал қилган. Мазкур омилни унутмаслик даркор.\nМақсад чиптадан фойда олиш бўлса, ҳар томонлама ўйлаган яхши. Чунки бу қарор иш бермаган бўлса, албатта, уни ўзгартириш мумкин. Бу ҳамманинг ўз қўлида. Хоҳиш бўлса кифоя. Боз устига айни пайтда клубга пул жуда ҳам муҳим. Россиялик мураббийларга тўланган пуллар ўрнини тўлдиришнинг ўзи бўлмайди.\n“Навбаҳор” – “Нефтчи” ўйини 18 апрель куни соат 18:15да старт олади.


2020 йили Ўзбекистонга келиб тушган расмий пул оқими ошди\nКарантин ва пандемиянинг салбий оқибатларига қарамай, республикага келиб тушган халқаро трансчегаравий пул ўтказмалар ҳажми ошган.\n2020 йилда Ўзбекистонга келиб тушган халқаро трансчегаравий пул ўтказмалари ҳажми 6,03 миллиард долларни ташкил этиб, 2019 йилга нисбатан 17 миллион долларга ёки 0,3 фоизга ошди. Бу ҳақда Марказий банк ахборот хизмати маълумот берган.\nУшбу тенденция кўпроқ нолегал пул ўтказма ва ташувларнинг кўпроқ банк хизматлари орқали юборилгани билан изоҳланади.\nМаълумот учун, пул ўтказмалари айниқса март-апрел ойларида сезиларли камайган (пандемия муносабати билан Россияда ишланмайдиган ҳафталар эълон қилинганди), май ойида апрелга нисбатан икки баробарга ошган. Шу билан бирга, пул ўтказмалари июн ва август ойларида ўтган йилги кўрсаткичдан ошгани қайд этилган.\nМБ Россиядан Ўзбекистонга пул ўтказишда узилиш бўлмаслиги учун барча чоралар кўрилаётганини маълум қилди


Ўзбекистон қора бозорида доллар 6 минг 400 сўмга чиқди\nЎзбекистон қора бозоридаги бир муддат мўътадилликдан сўнг АҚШ доллари яна рекорд даражада қимматлаб, 6400 сўмга чиқди. Ўтган йил октябрда 6000 сўмлик чўққини забт этган доллар бир ҳафтадан сўнг яна пастлаган ва икки ой давомида 5200-5800 сўмлик меъёрни ушлаб турган эди. Иқтисодчилар бунинг сабабини, одатдагидек, мамлакатда иқтисодий аҳволнинг оғирлиги билан изоҳламоқда.\nТошкентнинг Олой бозоридаги саррофлар сешанба куни бир АҚШ долларини 6300 сўмдан сотиб олиб, 6400 сўмдан сотишди. Шаҳарнинг бошқа туманларидаги қора бозорларида ҳам кун бўйи доллар 6360-6410 сўм миқдорида ўйнаб турди.\nDollar.uz сайти эса 23 февралда долларнинг Тошкентдаги курси 6400-6430 бўлгани ҳақида ёзди.\nЛекин сўнгги икки ой давомида долларнинг нархи аста-секин ошиб бориб 6430 сўмга чиқди.\nТошкентлик иқтисодчи Тошбекнинг айтишича, ўзбек сўмининг қадрсизланиб бориши энг аввало мамлакатдаги иқтисодий вазият билан боғлиқ:\n- Ҳозир доллар курсининг кўтарилиши ҳамма мамлакатларда умумий тенденция бўлиб қолди. Ўзбекистон ҳам бундан холи эмас. Энг аввало, иқтисодиётнинг аҳволи яхши эмаслиги, хориждан меҳнат муҳожирлари юборадиган валютанинг камайиши сабаб бўляпти. Ўзбекистонда эса бунинг мавсумий характери ҳам бор. Мисол учун, мошинага савдони сўмда очиб юборишса, ҳамма доллар сотишга тушиб кетади ва доллар арзонлайди ёки ҳар йили Ҳаж мавсумида доллар кўтарилади, дейди Тошбек.\nИқтисодчи фикрича, баҳор арафасида Ўзбекистонда доллар кўтарилишининг ўзига хос икки сабаби бор:\n- Биринчиси, қишда Ўзбекистонда кийим-кечак ёки хомашё товар айланмаси қисқаради. Одамлар, асосан озиқ-овқатга сарфлайди топганини. Баҳор келиши билан савдо жонланади, чунки янги кийим-кечакка харажат кўп бўлади. Шу пайтда хориждан товар олиб келадиган тадбиркорларда доллар сотиб олишга эҳтиёж кучаяди. Иккинчидан эса қурилишлар кўпаяди. Бу эса ўз-ўзидан долларнинг қимматлашишига сабаб бўлади, дейди иқтисодчи Тошбек.\nЎзбекистондаги доллар қора бозорининг ҳаёти эркин. Тошкентнинг ҳар бир ҳудудида бундай норасмий бозорлар фаолият юритади. Бу бозорларнинг маъмурияти ҳам, ўша ердаги милиция ходимлари ҳам, миллий хавфсизлик хизмати ходимлари ҳам бу бозорлардаги валютафурушларни яхши билади.\nБу “том”лар кимлигини ҳам ҳеч ким билмайди. Ора-сирада валютафурушлардан кимлардир ёки уларнинг “криша”лари қамоққа олингани ҳақида хабарлар пайдо бўлади.\nЎзбекистонда долларнинг расмий ва қора бозордаги нархи орасида икки баравардан кўп тафовут бор. Ўзбекистон Марказий банкининг 1 АҚШ долларига 23 февралга белгилаган курси 2851 сўмни ташкил қилди.


Сохта пайғамбарлик даъвоси – каззобликдир! – oliymahad.uz\nИжтимоий тармоқларда тарқатилган ҳар бир хабар шахс онгига ва ҳаттоки, бутун жамият кайфиятига жиддий таъсир кўрсатмоқда. Уларнинг орасида инсонни фикрлашга, мушоҳада қилишга ундамайдиган, аксинча, ўқувчининг руҳиятига салбий таъсир этадиган, толиқтирадиган, енгил-елпи, одамларнинг вақтини ўғирлайдиган, бўлмағур хабарлар ҳам учрамоқда.\nКуни кеча ижтимоий тармоқларда куйлагини ечиб қўлига олиб юрган бир одамнинг (у телба бўлса керак) пайғамбарман, деб ҳайқираётгани тасвирланган видео тарқалди. Ундан аввал эса “учар ликопча” ҳақидаги ҳикоя билан кишиларнинг диққати чалғитилган эди.\nАслида илму маърифат ривожланган бугунги даврда кишиларнинг вақтларини олиб, шундай лавҳаларни тарқатиш ҳеч бир мантиққа тўғри келмайди. Аммо бундай хабарларнинг кенг аудиторияга эга бўлган нуфузли ижтимоий тармоқлар юритувчилари томонидан ҳам тарқатилаётгани жуда ажабланарли.\nДинимиз таълимотига кўра, ҳазрати Пайғамбаримиз соллаллоҳу алайҳи васаллам набийларнинг сўнггисидирлар. Аллоҳ таоло: “Муҳаммад сизлардан бирон эркакнинг отаси бўлган эмас. Лекин Аллоҳнинг Расули ва Набийларнинг сўнггисидир. Аллоҳ ҳар бир нарсани ўта билгувчидир”, дея хитоб қилган (Аҳзоб, 40).\nУшбу оятга кўра, кимда-ким Муҳаммад соллаллоҳу алайҳи васалламдан кейин яна пайғамбар чиқади деб айтса, эътиқод қилса, кофир бўлади. Чунки у мазкур оятни инкор қилган ва Муҳаммад соллаллоҳу алайҳи васалламнинг энг сўнгги пайғамбар эканини тан олмаган бўлади.\nСавбон розияллоҳу анҳудан ривоят қилинади, Набий соллаллоҳу алайҳи вассаллам: «…Келажакда умматимда ўттизта каззоб бўлур. Уларнинг ҳар бири ўзининг набийлигини даъво қилур. Ҳолбуки, мен набийларнинг хотими-тугатувчисиман. Мендан кейин набий келмас», дедилар» (Имом Термизий ва Абу Довуд ривоят қилишган). Ўз навбатида айтиш керакки, “каззоб” сўзи арабча сўз бўлиб, “казаба”, яъни “ёлғон гапирмоқ” феълидан олинган. Бу сўз “кўп ёлғон гапирувчи”, “ўта кетган ёлғончи” маъноларини ифода этади.\nУшбу ҳадиси шарифдан кўриниб турибди, Набий алайҳиссаломдан кейин ҳеч қандай пайғамбар чиқиши мумкин эмас. Борди-ю, кимдир пайғамбарлик даъво қилса, у барча мўминлар томонидан ёлғончи дея инкор этилади. Саҳобаи киромлар Расулуллоҳ соллаллоҳу алайҳи ва салламдан кейин пайғамбарлик даъвоси билан чиққан Мусайлама, Асвад Анасий ва Сажоҳга қарши жанг қилганлар.\nБундан ташқари, “учар ликопча” ҳикояси орқали асли йўқ, бўлмаган нарсалар билан инсонларни алдаш ёки чалғитиш ҳам катта гуноҳ эканини англаш керак.\nШу ўринда яна бир нозик масала бор. Юқоридаги каби бўлмағур хабарларни бўяб-бежаб тарқатаётганлар бир нарсани яхши англаб олсинлар. Ҳар бир воқеа-ҳодисани оммага кўрсатиш ҳамиша ҳам тўғри бўлавермаслигига инсоннинг ўз фаросати етиши керак. Бу ҳақда Алишер Навоий ҳазратлари «Маҳбуб-ул-қулуб» асарида шундай деганлар:\n«Оқил чиндин ўзга демас, аммо барча чинни ҳам демак оқил иши эмас…»\nДемак оқил одам фақат рост сўзлайди, аммо рост сўзни ҳам ўз ўрнида гапиради. Ҳазрат Навоийнинг бу сўзлари шунчаки сўзлар эмас. Балки, одам боласининг сўз айтиш, хабар тарқатиш ва маълумот етказишда аслида қайси йўлдан бориши кераклиги ҳақидаги энг гўзал кўрсатмадир.\nҲақ таоло ўқийдиган ва тарқатадиган нарсаларимиз икки дунёга фойдали бўлишини насиб айласин!\n1045000cookie-checkСохта пайғамбарлик даъвоси – каззобликдир!no\nОлдингиМодуль таълим тизимида иккинчи давра ўқишлари бошландиКейингиТарихда ҳеч нарса изсиз кетмайди, унутилмайди!


Жиззахда ўғри 20 йил аввал мактаб ўқувчисини зўрлагани фош этилди - 04.04.2021, Sputnik Ўзбекистон\nТОШКЕНТ, 4 апр — Sputnik. Жиззах вилояти Пахтакор тумани 20 йил аввал мактаб ўқувчини зўрлаган шахс ушланди. Бу ҳақда Жиззах вилояти ИИБ ахборот хизмати хабар\nТОШКЕНТ, 4 апр — Sputnik. Жиззах вилояти Пахтакор тумани 20 йил аввал мактаб ўқувчини зўрлаган шахс ушланди. Бу ҳақда Жиззах вилояти ИИБ ахборот хизмати хабар қилди.Хабарда ёзилишича, тумандаги Чаманзор қишлоқ фуқаролар йиғинида яшовчи Ш.Э.нинг уйида ўғрилик юз берган. Хонадон деразаси очиқлигидан фойдаланган ўғри ётоқхонадаги сейфнинг қулфини бузиб, 8 миллион сўм пулни олиб кетган.Тезкор қидирув тадбирлари натижасида бу ишни жабрланувчининг маҳалладоши М.Б. содир қилгани аниқланган. Ундан 351 минг сўм ҳужжатлаштириб олинган.Терговга қадар суриштирув давомида айбланувчининг яна бир жинояти фош қилинган. Аён бўлишича, у 2001 йилнинг 1 октябрида ҳудуддаги турар жойлардан бирининг ётоқхонасига кириб, мактаб ўқувчисини зўрлаган. Қизни пичоқ билан қўрқитган. Кейин бировга айтса ўлдириш билан таҳдид қилган.Жиноятини яшириш мақсадида қизнинг кийим-кечагини ўз яшаш жойидаги ҳожатхонага ташлаб юборган. Мазкур ҳолат бўйича ҳам жиноят иши қўзғатилган. Тергов ҳаракатлари олиб борилмоқда.\nжиззах, ўғрилик, жиноят, зўрлаш\n11:46 04.04.2021 (янгиланди: 12:10 04.04.2021)\nАйбланувчи қизни пичоқ билан қўрқитган ва биров билса ўлдиришини айтган.\nТОШКЕНТ, 4 апр — Sputnik. Жиззах вилояти Пахтакор тумани 20 йил аввал мактаб ўқувчини зўрлаган шахс ушланди. Бу ҳақда Жиззах вилояти ИИБ ахборот хизмати хабар қилди.\nХабарда ёзилишича, тумандаги Чаманзор қишлоқ фуқаролар йиғинида яшовчи Ш.Э.нинг уйида ўғрилик юз берган. Хонадон деразаси очиқлигидан фойдаланган ўғри ётоқхонадаги сейфнинг қулфини бузиб, 8 миллион сўм пулни олиб кетган.\nТезкор қидирув тадбирлари натижасида бу ишни жабрланувчининг маҳалладоши М.Б. содир қилгани аниқланган. Ундан 351 минг сўм ҳужжатлаштириб олинган.\nТерговга қадар суриштирув давомида айбланувчининг яна бир жинояти фош қилинган. Аён бўлишича, у 2001 йилнинг 1 октябрида ҳудуддаги турар жойлардан бирининг ётоқхонасига кириб, мактаб ўқувчисини зўрлаган. Қизни пичоқ билан қўрқитган. Кейин бировга айтса ўлдириш билан таҳдид қилган.\nЖиноятини яшириш мақсадида қизнинг кийим-кечагини ўз яшаш жойидаги ҳожатхонага ташлаб юборган.\nМазкур ҳолат бўйича ҳам жиноят иши қўзғатилган. Тергов ҳаракатлари олиб борилмоқда.


Янги йил базмига тайёргарлик: соч турмагидан то либос рангигача... - Yoshlar.com\nХўш, уй шароитида 15 дақиқада соч турмаклаш мумкинми? 2017 йилда қандай рангдаги либослар урф бўлади? Кириб келаётган йил қайси рангларни “хуш кўради”? Шу каби саволларга жавоб топишингиз мумкин.\nБунинг учун бизга “невидимка”лар ва соч учун лак керак бўлди.\nҲар бир қисм соч “дазмоли” ёки “плойка” ёрдамида қулоққача бўлган узунликда жингалак қилинади. Сочнинг тепа қисми жингалак қилинмайди. Бу “инглизча” услуб дейилади ва бу турмакда сочга умуман ҳажм берилмайди.\nСўнгра сочнинг орқа томонидаги бўлаги ташқи томонга қайтарган ҳолда тугун шаклига келтирилади ва “невидимка” ёрдамида маҳкамланади.\nСочнинг калта ёки узунлиги урфга эмас, ҳар бир аёлнинг юз тузилишига боғлиқ. Масалан, юзи думалоқ шаклда бўлганларга “карэ” тавсия этилмайди. Бундан юз тузилишидаги аёлларга узун сочлар кўпроқ ярашади.\nТўқ сиёҳ рангдан бироз “эҳтиёт” бўлиб фойдаланган маъқул. Чунки бу ранг бошқа ранглар билан тўғри уйғунлашмаса кишини семиз кўрсатиш хусусиятига эга.


Касалликдан сақланинг Бош сахифа\nКуйдирги – одамлар ва ҳайвонлар учун ўта хавфли ҳисобланган юқумли касалликлар гуруҳига киради. Касалликни қўзғатувчи бациллалар икки хил: вегетатив ва спора шаклида учрайди. Вегетатив шаклдаги бациллалар ташқи муҳит, юқори ҳарорат ва дезинфекцияловчи моддалар таъсирига чидамсизлиги боис тезда нобуд бўлади, спора шаклидаги бациллалар эса аксинча, ўта чидамли бўлиб, сувда ўн йил, тупроқда эса бир неча ўн йиллаб сақланиши ва унда кўпайиши, тўпланиши ҳам мумкин. Спора шаклидаги бациллалар 60 дақиқа давомида қайнатилгандагина нобуд бўлади.\nКуйдирги касаллигининг манбаи асосан уй ҳайвонлари – қорамол, от, қўй, туя, эчки ва шу каби қон сўрувчи ҳашаротлар ҳисобланади. Куйдирги таёқчаси касал ҳайвонларнинг барча органларига тар¬қалиб, уларнинг пешоби ва нажаси билан ажралиб, тупроқ, ем-хашак, яйлов, сув ҳавзаси ва бошқа ерларни ифлослантиради. Касаллик соғлом одамга ветеринария хизмати ходимлари кўригидан ўтмаган ҳайвонларни сўйиб, терисини шилганда, гўштини нимталаб, яхши термик ишлов бермасдан истеъмол қилганда юқиши мумкин.\nУшбу хасталик асосан катта ёшдаги аҳоли орасида кузатилади. Бемор тузалгандан сўнг унинг қонида касаллик чақирувчи бациллаларга қарши иммунитет ҳосил бўлади. Шунинг учун ҳам куйдирги билан иккинчи марта касалланиш ҳолати жуда кам учрайди.\nКасаллик касбга алоқадор бўлганлиги боис, асосан ёз-куз ойларида учрайди. Чунки, бу даврда ҳайвонлар ўртасида куйдирги касаллиги кўпайиши билан бирга, қон сўрувчи майда ҳашаротларнинг ҳам фаоллиги ортади. Соғлом одамга касаллик қўзғатувчи бациллалар терининг очиқ қисми, нафас олиш ва овқат ҳазм қилиш аъзоларининг шиллиқ қавати орқали ўтади.\nКасаллик бир неча соатдан 14 кунгача яширин давом этиб, бунда беморлар шикоят қилмайдилар. Куйдиргининг қайси йўл билан юқишига қараб, тери, ўпка, ичак ва септик (қонда) турлари тавсифланади.\nКуйдиргининг тери шаклида қизғиш доғ пайдо бўлиб, кейин бу доғ шишиб, ўша жойда суюқлик тўпланади, сўнгра ёрилиб, яра пайдо бўлади. Яра оғриқсиз ҳолда усти қора парда билан қопланиб, қаттиқ қичишиши туфайли бемор уни кўпинча ёриб ташлайди. Натижада у қуриб кўмир рангини эслатувчи тўқ қизил рангли вал билан ўралган инфильтратга айланади. Унинг атрофида иккиламчи пустуллалар пайдо бўлади. Яра шишади, унинг марказида оғриқ бўлмайди. Бу даврда лимфа бези ҳам катталашади.\nКасалликнинг бошланиш даврида бош оғриши, бутун тана зирқираши, нафас олиш тезлашиши, касалликнинг 2-3 кунлари эса тана ҳарорати 39-40 даражагача кўтарилиши ва заҳарланиш белгиларининг куча¬йиши кузатилади. Бошнинг оғриши кучаяди, бемор ҳолсизланади, қон босими пасаяди. Жигар ва буйрак катталашади. 5-8 кундан сўнг беморнинг аҳволи яхшилана бошлайди.\nКуйдиргининг тери шаклида бациллалар қонга ўтиб кетиши билан хатарли ҳисобланади. Унда беморнинг аҳволи оғирлашади. Йўталганда қон аралаш балғам ажралади, қайт қилади, ич кетади ва нажасида қон пайдо бўлади.\nКуйдиргининг ўпка шакли анча оғир кечади, бунда касалликнинг яширин даври қисқа бўлиб, ҳарорат тезда кўтарилади, йўтал, нафас қисиши, мушаклар тиришиши, қон аралаш балғам чиқиши кузатилади. Хас¬талик 2-3 кун давом этиши мумкин.\nКасалликнинг ичак шаклида қорин қаттиқ оғриб, ичакдан қон кетиши, тана ҳароратининг жуда юқори бўлиши каби аломатлар кузатилади. Септик шаклида эса, юқорида айтиб ўтилган клиник белгилар намоён бўлиб, кейинчалик касаллик қўзғатувчи таёқчалар қонга ўтади ва қон орқали бутун организмга тарқалади. Касалликнинг фақат тери шаклида тиббий муолажалар ёрдам бериши мумкин.\nКуйдирги касаллигининг олдини олишда касаллик манбаи бўлган куйдирги билан касалланган қишлоқ ҳўжалик ва уй ҳайвонларини ўз вақтида аниқлаш ва бошқалардан ажратиш ҳамда уларни чивин ва пашшалар чақишидан муҳофаза қилиш муҳим аҳамиятга эга. Куйдирги касаллигининг ўчоқларини аниқлаш ва уларни тезкорлик билан тугатиш ветеринария хизмати томонидан амалга оширилади. Хасталикка чалиниш эҳтимоли бўлган ҳайвонларни аниқлаб, уларни куйдиргига қарши эмлаш зарур.\nБундан ташқари, аҳолининг декретив гуруҳи (қассоблар, чорвадорлар, ҳайвон маҳсулотларини қайта ишловчилар, чўпонлар ва бошқалар)га оид қисмини куйдиргига қарши эмлатиш муҳим.\nКуйдирги билан оғриган беморлар юқумли касалликлар шифохонасига ётқизилади ва бунинг учун алоҳида хона ва идиш-товоқлар ажратилади, дезинфекция тадбирлари кучайтирилади.\nКасаллик ўчоғида бемор ҳайвонни сўйиш учун ишлатилган барча буюмлар (пичоқ, болта, тахтакач ва бошқалар) куйдирилиши лозим. Бемор ҳайвоннинг гўшти ва унинг барча маҳсулотлари хавфсизлик чоралари ва дезинфекция қоидаларига амал қилинган ҳолда кўмилади ва бу жой бетонланиб, панжара билан ўраб қўйилади.\nАҳоли орасида куйдирги касаллигининг олдини олиш бўйича санитария-тарғибот ишларини кенг кўламда олиб бориш мақсадга мувофиқдир.\nЎзбекистон Республикаси Соғлиқни сақлаш вазирлиги Санитария-эпидемиология назорати Бош бошқармаси бошлиғи ўринбосари.\nСайтдан рўйхатдан ўтган фойдаланувчилар сони: 36923


Ҳайдовчига МЖтКнинг тегишли моддаси билан чора кўрилиб, автобус вақтинча сақлаш учун жарима майдончасига жойланган.\nИИВ ЙҲХББ ахборот хизматининг хабар беришича, 2022 йил 2 апрель куни соат 15:30ларда Гулистон шаҳар ҳудудида хизмат олиб бораётган ЙПХ ходимлари томонидан қарама-қарши ҳаракатланиш учун мўлжалланган томонга чиқиб келаётган Isuzu автобуси тўхтатилган.\nҲужжатларни текшириш давомида ҳайдовчининг оғзидан спиртли ичимлик ҳиди келгани сабаб ходимлар уни мастлик ҳолати бўйича текширувга таклиф қилишган. Текширув натижаларига кўра, ҳайдовчи, 1978 йилда туғилган О.Н. маст ҳолдалиги аниқланган.\nҚайд этилишича, ҳайдовчига нисбатан Маъмурий жавобгарлик тўғрисидаги кодекснинг 128⁵-моддаси иккинчи қисми ҳамда 131-моддаси тартибида маъмурий баённома тузилган. Ушбу кодекснинг 291-моддасига асосан автобус вақтинча сақлаш учун жарима майдонига қўйилган.\nСирдарёда сохта ҳужжатлар билан ўзганинг мулкини ўзлаштирган банк ходимларига жиноят иши қўзғатилди


Жамиятимиз аҳолиси орасида диний саводхонлик ўта паст даражага тушиб кетганида кўплаб шаръий ҳақ-ҳуқулар пой-мол бўлишига йўл қўйиляпти. Шулардан бири эридан талоқ олиб ажраган аёлнинг идда жараёнидаги харажатлар масаласи. Идда ўтирган аёлнинг харажатлари кимнинг бўйнига тушади? Хотинини ҳайдаб солган эр бу савол билан қизиқиб ҳам ўтирмайди. Эридан талоқ олган бахтиқаро келин ҳам ҳаққини талаб қилишни билмай, кўч-кўронини кўтариб отасиникига кетаверади.\nЖумҳури аҳли сунна фуқаҳолари ижмоъсига кўра, аёл эридан талоқ олиб ажраса, талоғи ражъийми, боинми, уч талоқми ё бир талоқ, ҳомиладорми ё ҳомиласиз қандай бўлишидан қатъий назар унинг идда давомидаги турар жой ва емоқ-ичмоқ нафақаси эрнинг бўйнига юкланади.\nЖобир ибн Абдуллоҳ розияллоҳу анҳу ривоят қилади, расулуллоҳ соллаллоҳу алайҳи ва саллам дедилар:\nالمطلقة ثلاثا لها السكنى و النفقة\nУч талоқ қилинган аёлнинг тураржой ва нафақага ҳаққи бор. (Сунани Дорақутний 2 / 433).\nФотима бинти Қайс номли бир саҳобия аёл пайғамбаримиздан “Уч талоқ қилинган аёлнинг тураржой ва нафақага ҳаққи йўқ” деб бир ҳадис ривоят қилади ва унга эридан ажраганда Расулуллоҳ: “Бор, амакингнинг ўғли Амр ибн Умму Мактумнинг уйида идда ўтир”—деб буюрганини айтган. Лекин унинг бу ривоятини Оиша онамиз, Умар ибн Хаттоб, Зайд ибн Собит, Жобир ибн Абдуллоҳ каби катта саҳобалар рад қилган.\nУмар ибн Хаттоб розияллоҳу анҳу: “Расулуллоҳдан эшитган гапини ёдда сақлаб қолганми ё йўқми, буниси номаълум бир аёлнинг гапини олиб Аллоҳнинг китоби ва Расулуллоҳнинг суннатини тарк этмаймиз. Талоқ қилинган аёл идда давомида тураржой ва нафақага ҳақдор бўлади. Аллоҳ бундай деган:\nلَاتُخْرِجُوهُن مِن بُيُوتِهِنّ وَلَايَخْرُجْن إِلَّاأَن يَأْتِين بِفَاحِشَةٍ مُّبَيِّنَةٍ\nУларни уйларидан чиқарманглар ва ўзлари ҳам чиқмасинлар, илло, очиқ-ойдин фоҳиша иш қилган бўлсалар(чиқарилурлар). ” — деган.\nАгар эридан талоқ олган аёл “мен ҳомиладорман”, деб даъво қилса, боласини туққунча, агар туғмаса икки йилгача эр уни тураржой ва емоқ-ичмоқ билан таъминлашга шаръан мажбур бўлади.\n951900cookie-checkИДДАЛИ АЁЛНИНГ ТАЪМИНОТИno\nОлдингиҲадис илми мактабига ҳужжатлар қабул қилиш давом этмоқдаКейингиЮқори технологияларга бой 2019-йил Ҳаж мавсуми…


Шавкат Мирзиёев оила аъзолари билан биргаликда Мирзо Улуғбек туманидаги 162-сайлов участкасига ташриф буюриб, овоз беришда иштирок этди. – oliymahad.uz\nШавкат Мирзиёев оила аъзолари билан биргаликда Мирзо Улуғбек туманидаги 162-сайлов участкасига ташриф буюриб, овоз беришда иштирок этди.\nБугун, 22 декабрь куни Ўзбекистон Республикаси Олий Мажлисининг Қонунчилик палатаси ва халқ депутатлари Кенгашларига сайловлар бўлиб ўтмоқда.\n1120900cookie-checkШавкат Мирзиёев оила аъзолари билан биргаликда Мирзо Улуғбек туманидаги 162-сайлов участкасига ташриф буюриб, овоз беришда иштирок этди.no\nОлдингиСАЙЛОВГА ЧИҚИШ КЕРАК! (МИ?)КейингиМен ўзим учун овоз бераман


ИнтерФУТБОЛ :: Н`Голо КАНТЕ: «Мени Макелеле билан таққослаш шарт эмас»\nАПЛнинг янги юлдузи Н`Голо Канте ўз ҳаёти, болалиги, «Челси» ва «Лестер»даги ўйинлари хусусида. Кўпчилик ишонмас балки, лекин бу факт: англиянинг амалдаги чемпиони ва айни пайт янги клубида ҳам «олтин»ни кўзлаётган Н`Голо Канте ҳамон мини-автомобилдан фойдаланади. Тушунарлики, олдинлари камтарин «Лестер»да унча-мунча футболчи дабдабали машина харид қилишдан тийиларди. Мана, ҳозир ҳам биргина Жейми Варди қимматбаҳо Bentleyда сайр қилади, холос. Қолган аксарият футболчилар Lamborghiniни афзал кўришмоқда. Ваҳоланки, клуб соҳиби базага шахсий вертолётида учиб келишни одатга айлантирган. Аввалги мавсум Канте нафақат майдондаги жонкуярлиги, балки унинг ташқарисидаги миттигина темир ҳамроҳи билан ҳам ажралиб турганди.\n- Англия чемпиони ҳамон мини автомобилдан фойдаланмоқда. Тўғри, тан олиш лозим, Mini ҳам етарли даражада оммалашган автомобиль русуми ҳисобланади. Қизиқ, сиз камтарликни хуш кўрасизми ёки бу машинага меҳрингиз баландлигидан уни алмаштирмаяпсиз?\n- Очиғи, ўз автомобилимнинг оммалашган «тойчоқ»лар сирасига киришини билмасдим. Энди саволга келсак, ўзимни ҳеч қачон қимматбаҳо машиналарнинг ашаддий мухлислари қаторига қўшмаганман. Эҳтимол, бу камтарлик белгисидир, балки табиатан дабдабага ортиқча хушим йўқдир. Умуман, харидлар масаласида нўноқроқман. Яъни ҳар доим ҳам қимматбаҳо буюмларни сотиб олишга эҳтиёж сезмайман. Бунақаси ички руҳиятимга тўғри келмайди.\n- Майлику-я, аммо топиш-тутишингизга яраша, қулайлик ҳис этишни истамайсизми?\n- Агар автомобилни назарда тутсак,Mini менга жуда қулай ва энг маъқулидир. Унда аввало, Британия қоидалари асосида машина ҳайдашни ўрганиш осон. Бу автомобилни «Лестер»да ўйнаётган вақтим харид қилганман ва ҳамон биргамиз. Зеро, унинг умумий ҳолати жуда яхши. Шундай экан, нега энди яхшигина автомобилдан воз кечиб, бошқасига пул сарфлашим керак? Дейлик, Miniда шаҳар бўйлаб сайрга чиқсам, биров менга ортиқча эътибор ҳам қаратмайди.\n- Бир қарашда, ишониш ҳам мушкул: бундан атиги 17 ой олдин камтарин «Кан»нинг оддий футболчиси эдингиз, энди эса ўз мамлакатингизнинг чинакам юлдузи саналасиз. Дейлик, яқинда махсус сўровда сизни ўйинга энг кучли таъсир қилувчи футболчи сифатида эътироф этишди. Воқеаларнинг бундай кескин ривожланишини кутганмидингиз?\n- Тўғриси, йўқ. Аммо ўз салоҳиятимга ҳеч қачон шубҳа қилган эмасман. Бошқача айтганда, футболга айнан ҳаётда ўз ўрнимни топиш воситаси сифатида қараганман.\n- Умумий статистикангиз чиндан ҳам, ҳайратланарли. Мана, Англияга кўчиб ўтганингиздан буён 2та жамоа сафида тўп сурдингиз. Улар бу вақтда Канте иштирокисиз 56та ўйинда 68 очко тўплашди, сиз майдонга тушган 54та баҳсда эса нақ 123 очко ишлашди. Муҳими, «Лестер» сиз билан чемпион бўлди, «Челси» эса ишонч билан шунга интилмоқда...\n- Бундай мақтовни эшитиш ёқимли, албатта. Аммо «Лестер»нинг олтин медаль ютганию, «Челси»нинг жорий мавсум яна чемпионликка даъвогар бўлиб турганини биргина мен билан боғламаслик керак. Футбол жамоавий спорт тури экан, натижаларни бир футболчи ҳисобига ёзиш мутлақо нотўғри. «Лестер»нинг ўтган мавсумдаги шов-шовларида ҳам, лондонликларнинг ҳозирги юришларида ҳам катта гуруҳ меҳнати бор.\n- Унда айтингчи, қисқа вақтда мутлақо бошқа Н`Голога айланганингиз сири борми ва ўзига хос инқилобдан сўнг ҳаётингиз нечоғли ўзгарди?\n- Биринчидан, ҳеч қандай сир йўқ - барчаси замирида сидқидилдан тўкилган тер ётибди. Иккинчидан, мен бош-қа Н`Голо бўлиб қолмадим - ҳамон ўша-ўшаман. Шундай экан, ҳаётим ҳам аввалгидек... Хусусан, кун тартибимда ўзгариш сезмаяпман: машғулотлар, ўйин ва шундан сўнг уйга қайтиш (кулади). Доимо худди шундай яшаганман. Ўзи ҳаётим машғулотлар, ўйинлар ва уйда ҳордиқ чиқаришдангина иборат эканлигидан баъзан хижолат ҳам тортаман. Аммо ҳозир бошқасига шунчаки, вақт йўқ, эҳтиёж ҳам. Ҳа, тан олишим керак, менга нисбатан эътибор нисбатан ошди. Дейлик, эндиликда матбуотда суратим кўп босиляпти. Шуни ҳисобга олмаганда, ўзгариш йўқ...\n- Умуман, кучли эътибор ва атрофингиздаги воқеалар ўзингизга ёқяптими?\n- Нима десам экан, ҳали айтишга арзирли даражада машҳур футболчи эмасман. Тўғри, одамлар мени таний бошлашди. Лекин кўпроқ эндиликда «Челси»да ўйнаётганим туфайли бўлса керак. Ҳа, ўтган мавсум «Лестер» билан АПЛ шоҳсупасига кўтарилганим ҳам маълум даражада машҳурлик келтиргани айни ҳақиқат. Аммо шахсан мен учун четдагиларнинг эътибори унча катта аҳамият касб этмайди.\n- Таққослаш учун айтсак, Франция ва Англиядаги ҳолатингиз ўртасида қандай фарқ бор?\n- Олдинлари Париж кўчаларига чиқиб, оломон орасида бемалол ҳаракатланишим мумкин эди - ҳеч ким мени тўхтатмасди. Лондонда эса гоҳида олдимни тўсиб, бирга суратга тушишни ёки дастхат беришимни илтимос қилишяпти. Умуман, эндиликда Францияда ҳам шундай бўлиб қолди (кулади). Лекин бунинг даҳшатли томони йўқ, барчаси жойида. Аксинча, ҳаммаси аъло. Чунончи, табиатан оддий инсонлар билан мулоқот қилишга мойилман.\n- Аммо Британия матбуотига энди биринчи марта интервью бер- япсиз. Боз устига, сизни кўндириш осон бўлгани йўқ. Булонь-сюр-Мередаги собиқ қўшнингиз Файсал Нинининг айтишича, анча мулойим экансиз, аммо жуда камсуқум. Ўзингиз эса бегоналар билан мулоқотга хоҳишмандлигингизни таъкидлаяпсиз...\n- Ҳа, гапга чечан эмаслигимни тан оламан. Аммо бу одамлардан қочиб юришимни англатмайди-ку. Дейлик, ўзим кам гапирсамда, суҳбатдошимнинг сўзларини диққат билан тинглашим мумкин. Мана, ҳозир ҳам тинмай тил айлантираётганим йўқ-ку (кулади). Нима, бу мулоқот эмасми?\n- Мураббий Пьер Вилнинг сўзларидан иқтибос: «Канте жуда ювош йигит, бироқ бу унинг қўрқоқ ёки уятчан эканлигини англатмайди. Муҳими, фикрлари теран ва самимий, ўзи барчага бир хил ёндашади»...\n- Умуман олганда, Виль тўғри характеристика берган. Фақат шу «ювош» таърифи сал ўхшовсиз туюлмоқда. Чунки сокин ҳаёт тарзига ўрганган бўлсамда, баъзан шўхлигим ҳам тутиб туради (кулади). Ўз ўрнида айтишим керак, айнан Виль бошқарувидаги «Сюрен» клубида ўз кучимга нисбатан ишончим анча ошганди. Чунончи, 10 ёшдан бошлаб, 9 йил давомида Парижнинг шу мўъжазгина клубидан ташқари, «Сошо», «Лорьян» ва «Ренн» жамоаларида ҳам ўз салоҳиятимни синовдан ўтказган, «Клерфонтен» таркибидан жой олишга уриниб кўрганман. Хуллас, бу вақтда Пьер Вилнинг ишончи жуда қўл келганди.\n- «Лестер»нинг ёзги трансферлар бозори пайти сизни ўз сафида олиб қололмаслиги деярли тайин эди. Қизиқ, Н`Голо Кантенинг ўзи Лондонга кўчиб ўтиш масаласида иккиланмадими?\n- «Лестер» сафида тўп суриб, янги даражага кўтарилганимни ҳисобга олсак, бу жамоа билан хайрлашиш мен учун осон бўлмагани ойдинлашади. Бироқ шунинг баробарида трансферга розилик беришимни тақозо этадиган сабаблар ҳам йўқ эмасди. Табиийки, бир тўхтамга келишдан олдин Майкл Эменало билан гаплашдим, шахсий агентим билан барчасини обдон муҳокама қилдик. Қолаверса, яқинларим, тажрибали футболчилар билан маслаҳатлашдим. Шундай бўлсада, якуний қарор чиқаришда барибир, жуда-жуда қийналдим. Ўзи бирор жамоани ўзингникидек ҳис қилсанг, шундай бўлади. Бироқ ҳаммасини тарозуга солиб, баҳолаб чиққанимдан сўнг «Челси» фаолиятим учун энг яхши вариант эканлигини тушундим. Ҳарқалай, Лондон клубининг мақсадларию, иштиёқи барчага маълум. Улар шахсий фаолиятимни ривожлантиришга қаратилган истак-хоҳишларимга мутлақо ҳамоҳанг. Чунончи, футболдаги асосий мақсадим - ўрганишдан тўхтамаслик ва янада кучлироқ ўйнаш.\n- Энди бироз ортга назар солиб, ўтган мавсумни бирров ёдга олсак...\n- Оҳ, нақадар ёқимли ҳиссиётлар. Албатта, «Лестер» сафида чемпион бўлиш бир четда турсин, ҳаттоки, сов-ринли ўринлар учун курашишимиз мумкинлигини ҳам хаёлимга келтирган эмасдим. Факт шуки, чемпионатда биз ғалаба қозондик ва бу зафаримиз жуда чиройли бўлди. Қиёси йўқ гўзаллик. Лекин очиғи, барчаси қандай юз берганини тушунтириб беришим қийин. Эҳтимол, тақдир инъоми шудир. Чунончи, бошиданоқ ишларимиз ўзимиз кутмаган даражада юришди. Ғалаба кетидан ғалаба қозонавердик. Ваҳоланки, бу вақтда ҳамма «Лестер»нинг кейинги ўйинда ютқазишини, эртами-кеч чарчаб қолишини башорат қилишдан тўхтамаётганди. Ўз ўрнида жамоавий руҳ катта роль ўйнаганини алоҳида айтишим жоиз. Ҳа, зафарли юришимизга салмоқли ҳисса қўшган ажо-йиб футболчи - Риёд Маҳрез ва чиройли гол уришдан чарчамаган Жейми Варди алоҳида эътирофга муносиб. Бироқ нима бўлишидан қатъий назар, асосий сабаб - бу якдиллик ва ягона кучга айланганимиз. Шу маънода айтсам, «Лестер» футболнинг жамоавий спорт тури эканлигига яққол далил бўлди. Жамоавий натижага кимдир кўпроқ, бошқа биров нисбатан камроқ ҳисса қўшгани эса ўз йўлига. Муҳими, барча футболчилар «Лестер» байроғи остида мисли кўрилмаган даражада жипслашгандилар.\n- Футбол майдонида кўпроқ нимани ўйлайсиз, ҳаракатларингиз қандай мақсадга қаратилади?\n- Мен учун энг муҳими - жамоа. Дейлик, «Лестер»даги клубдошларим мени йилнинг энг яхши футболчиси сифатида тан олишди. Бу жуда катта гап ва кўп нарсани англатади. Ахир дўстларингиз эътирофи тўғри юракка кириб боради. Ғоят таъсирли... Шунинг учун ҳам «Лестер»даги фаолиятим ҳеч қачон ёдимдан кўтарилмайди. Мисол учун, ҳаммамиз Жейми Варди уйида тўпланиб, «Челси» ва «Тоттенхэм» ўртасидаги ўйинни томоша қилганимиз, ҳисоб тенглашгач, шифтга сакраганимиз ва шу тариқа чемпионликни тантана қилганимиз мен учун бир умрлик ёқимли хотирадир...\n- Айни пайт сизни тез-тез яна бир афро-француз ярим ҳимоячиси - Клод Макелелега қиёсламоқдалар. Бу ҳақда нима дея оласиз?\n- Болалигимданоқ Клод иштирокидаги ўйинларни телевизор орқали катта иштиёқ билан томоша қилганман. Бироқ у каби бўлолмасам керак. Хуллас, мени ушбу ажойиб футболчи билан таққослаш шарт эмас.\n- Ҳар иккингиз билан бирга ўйнаган Роберт Хутнинг айтишича эса, Макелеледан ҳаттоки, кучлироқ экансиз...\n- Эҳ, унинг гапини тасдиқлаш учун жуда-жуда кўп тер тўкишим ва Клод каби йиллар давомида барқарор тўп суришим керак.\n- Тўпни рақиблардан тортиб олиш бўйича статистикангиз ҳам кишини ҳайрон қолдиради. Бунга қандай эришяпсиз?\n- Қайтараман, қандайдир сир йўқ. Шунчаки, рақибнинг кейинги ҳаракатини олдиндан илғашга уринаман. Агар билиб олсам, тамом, уни осонгина зарарсизлантираман. Лекин ҳаракат йўналишини аниқлаш учун рақибнинг ҳар қадамини кузатиш керак.\n- Янги устозингиз Антонио Конте қандай таассурот уйғотмоқда?\n- Ажойиб мураббий. Биз ҳам машғулотлар, ҳам ўйинларда катта куч билан ишлаяпмиз. Меҳнатларимиз самараси - ғалабалар. Конте туганмас эҳтирос эгаси ва буни бутун жамоага сингдириш уддасидан чиқяпти. Тактикасига келсак, дейлик, мен олдинроқда ҳаракатланиб, тўп билан кўпроқ муомала қилишим керак. Муҳими, янги ролда роҳатланиб ўйнаяпман. Ўзингиз ўйланг, тўпсиз югуриш яхшими ёки тўпни назорат қилиш?\n- Рюэй-Мальмезонедаги камбағалгина оилада улғайган 9 нафар фарзанддан бирисиз. Ўша вақтларни қандай хотирлайсиз?\n- Ғоят бахтиёр эдик. Мудом кўчада тўп ортидан югурардик, скейтда учардик. Мактабга қатнай бошлаганимдан кейин эса, сузиш, регби, атлетика ва баскетбол билан шуғулланганман. Бир сафар баскетбол тўгараги машғулотларидан сўнг мураббий мени роса мақтагани ҳеч эсимдан чиқмайди: «Қойил, ўйинга тўғри ёндашяпсан. Ҳаттоки, курашда енгилсанг ҳам, жамоа фойдасига ишлайсан». Орадан бир йилча ўтиб, регбига жиддий қизиқиб қолдим. Эътиборлиси, бу спортда ҳам мураббийдан мақтов эшитганман: «Профессионал клублардан бири скаути ўйинингга юқори баҳо берди ва чинакам регбичига айланишинг мумкинлигини айтди. Бўшашма». Кейинроқ у ота-онам олдига бориб, спорт билан жиддий шуғулланишим шартлигини уқтирган. Аммо охир-оқибат, якуний танловим футболга тушди.\n- Бўйингиз нисбатан пастлиги учунми?\n- Ҳа, 5 футга ҳам етмайдиган бўй билан баскетбол ёки регбини орзу қилиш кулгули эди. Аслида регбига ўзгача меҳр билан қарардим, аммо жуссам кичиклиги.... Ахир бўй ёки жусса инсоннинг хоҳишига кўра, берилмайди-ку. Умуман, майдонда ўзимни бошқа футболчилардан паканадек ҳис қилмайман. Шунчаки, бор эътиборимни ўйиннинг ўзига қаратиб, тўлиқ куч билан ҳаракатланаман. Яъни ўзимда мавжуд устунликлардан фойдаланаман. Шунга одатланганман.\nSports.ru - Ҳ.МАСАИДОВ тайёрлади


Рекорд янгилаган аёл руҳий касалликлар шифохонасига ётқизилди - 22 Июня 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nВоскресенье, 01.08.2021, 22:16\nГлавная » 2021 » Июнь » 22 » Рекорд янгилаган аёл руҳий касалликлар шифохонасига ётқизилди\nРекорд янгилаган аёл руҳий касалликлар шифохонасига ётқизилди\nЖанубий Африка Республикаси (ЖАР)да бирйўла 10 фарзандни дунёга келтиргани айтилган 37 ёшли Гозиам Ситхол руҳий касалликлар шифохонасига ётқизилди. Бу ҳақда Daily Mail хабар берди.\nАёлнинг эри полицияга мурожаат қилиб, Ситхол ғойиб бўлганини ва 8 июнь куни, у ўнта бола дунёга келтирганини эълон қилганидан кейин дарҳол алоқаларни узганини айтди.\nРеспубликада амалда бўлган руҳий саломатлик тўғрисидаги қонунга кўра, гумонланувчи текширув учун 72 соат давомида ушлаб турилиши мумкин. Полиция аёлни ҳибсга олиб, кейин ваколатли хизматларга топширди. Текширув шуни кўрсатдики, аёл ўтган йили ҳомиладор бўлмаган.\nСитхолнинг турмуш ўртоғи маълум қилишича, аёл туғруқни амалга оширган шифохона ҳам ушбу маълумотни тасдиқлай олмади. Улар аёлга ҳеч қандай тиббий хизмат кўрсатилмаганини таъкидлади. Республика Соғлиқни сақлаш вазирлиги июнь ойида ҳеч бир касалхонада бир аёлнинг шунча чақалоқ дунёга келтиргани рўйхатга олинмаганини қўшимча қилди.\nҲозир Ситхол Йоханнесбургдаги касалхонага ётқизилган ва шифокорлар назорати остида. Аёлнинг адвокати Рефилой Макойнанинг сўзларига кўра, Ситхол тиббий муассасада мажбуран сақланмоқда, у судга мурожаат қилади.\nЭслатиб ўтамиз, 8 июнь куни кечқурун Гозиам Ситхол Претория касалхонасида кесарча кесиш йўли билан бирйўла ўнта фарзанд дунёга келтиргани ҳақида хабар тарқалди. Хабарларда чақалоқлар етти ўғил ва уч қиз экани айтилган.\n9 июнь куни ЖАР ҳукумати бирйўла 10 фарзандни дунёга келтирган аёлни топа олмаётганини, шу сабабли мамлакат тиббиёт муассасаларида бундай туғилиш содир бўлганини тасдиқлай олмаслигини маълум қилди.


ЭКИН ДАЛАСИДА СУВНИ ТЕЖАШ УСУЛЛАРИ | Ekobarqaror\n09.05.2017 Nargis Qosimova\tФикр билдиринг\nДалада сувни тежаш учун бирон чора кўрмаган дехқон\nариқда сув етишмаслигидан нолишга хақлими?\nСувдан сувнинг фарқи бор. Шунинг учун “тирик сув”, “ўлик сув”, “шифобахш сув”, “оби зам-зам” ибораларини ишлатамиз. Тоғ бағридаги чашмадан олинган сув кунда ишлатиладиган водапровод сувидан кескин фарқ қилади. Сув молекулалари электр диполь моментига эга бўлиб, бир-бири билан таъсирлашади, енгил боғланиб қолади, улар кластерлар деб аталади. Муздан эриган сувда, буғдан конденсациялашган сувда нисбатан кичик кластерлар кўп бўлиб, шундай сув биологик актив ҳоссаларга эга бўлади, одам ва ҳайвонларнинг организми учун фойдали бўлади. Аксинча идишларда узоқ сақланган, водапроводдан олинган, туриб қолган сувларда кластерлар йирик бўлиб, бундай сув инсон организми учун ёқимсиз бўлади. Бундай сув ичилганида ҳам организм уни ўз эхтиёжаларига мослаш учун, кластерларини майдалаш учун кўп энергия ва вақт сарфлайди. Сувда эриган моддалар ҳам сувнинг ҳоссаларига кескин таъсир этади.\nЭкинларни атмосфера намлиги билан таъминлашнинг иккинчи усули 19-аср буюк рус агрономи И.Е.Овсинскийнинг илмий – амалий меросида баён этилган. Иван Евгеньевич шундай ёзади: “Тупроқни икки дюймли юпқа юмшатиш – қийналиб кетган дехқон елкасидан қурғоқчиликни оғир тошини олиб ташлаган ўша сирли ёрдамчи бўлади. Энди мен дехқончиликнинг бу офатини фақат ҳотиржам эмас, балким маълум даражада қониқиш билан кутиб оламан”.\nЎсимликлар томонидан сув сарфланишига кучли таъсир этадиган ҳодисага К.А.Темирязев эътибор берган. Ўсимлик баргларидан нафас олиш учун тешиклар мавжуд бўлиб, ўсимликлар уларни зарурат бўйича очади, ёки ёпади. Ҳаводаги ўсимлик учун зарур бўлган корбанат ангидрид гази фақат 0.04% (яъни 2011 йил ҳолати бўйича ҳаво ҳажмининг 0.0004 қисми) бўлгани учун, ўсимлик бир қисм корбанат ангидрид ютиши учун ўз “ўпкасидан” 2.5 минг қисм ҳавони ўтказиши керак бўлади. Баргнинг ички ҳажмига кириб чиққан бу ҳаво сув буғларига тўйиниб чиқади – ўсимлик сув сарфлайди. Лекин ўсимлик фотосинтез учун зарур бўлган корбанат ангидридни бошқа йўл билан топса – баргдан нафас олишни тўхтатиб, сувни тежаши мумкин. Умуман олганда, юқори ҳосиллар етиштириладиган экин далалари учун ҳавонинг пастки қатламларидаги корбанат ангидриди умуман етарли эмас, демак бу далалардаги ҳосил биринчи навбатда тупроқда ҳосил бўлаётган углерод ҳисобига етиштирилади.\nМаълумки, тупроқдаги ўсимлик қолдиқлари сопрафит микроорганизмлар томонидан қайта ишланганида совуқ ёниш, фотосинтезга нисбатан тескари жараён боради, корбанат ангидриди ажралиб чиқади. Ҳавога нисбатан 1.5 марта оғир бўлган бу газ биринчи навбатда тупроқ ичида еғилиб туради, ва бу жойдаги зичлиги атмосферадагидан юз марта ортиб кетиши мумкин. Тупроқдаги сув бу газни эритиб, “газланган сувга” айланади. Ўсимлик илдизлари билан тупроқдаги намликни шимиб олар экан, сув билан бирга ўзига зарур бўлган корбанат ангидридини ва бошқа озуқаларни ютади, натижада ҳаводан нафас олишига зарурат камаяди, сув сарфи ҳам кескин камаяди. Ерда оганик моддалар миқдори қанчалик кўп бўлса – ўсимлик шунчалик кам сув буғлатади! Ердаги органикани ҳам ернинг қуришига тўсиқ сифатида, ҳам экинларни сув буғлатишига тўсиқ сифатида қуруқ суғориш воситаси, ҳам органик ўғит деб қарашимиз мумкин.\nБарглар орқали сувни буғланиши туфайли ўсимликлар иссиқ кунда ўзларини совутиб туради, барглардаги биологик жараёнлар учун оптимал шароит яратишга ҳаракат қилади. Кун қанчалик исиса, буғланиш шунчалик кучаяди, барглардаги ҳарорат 8-10 градус камайтирилади. Бунда икки ҳил шароитни фарқлаш керак: барглар қуёш нурларини тўлиқ тўсса, уларни соясида салқин шароит вужудга келиб, барглар фақат юқоридаги иссиқ билан курашадилар, намлик нисбатан кам сарфланади. Агар ўсимликлар якка – якка турса, уларнинг барглари туташиб кетмаган бўлса, қуёш нурлари ерга тушиб уни қиздиради, қизиган тупроқ ҳам инфроқизил нурлар чиқариб, ҳам ердаги сувни буғлатиб, ҳам ҳавони иситиб қуёш энергиясини сарфлайди. Барглар фақат юқори сиртидаги ҳарорат билан курашмай, остидаги иссиқлик билан ҳам курашиш учун кўплаб сув буғлата бошлайди. Бу мантиқан тўғри бўлсада, биринчи бор амалиётда, шу кунларда О.А.Войнов томонидан ўрганилди (“Зерно”, № 9, 2010 г.) ва экин барглари ерни тўлиқ тўсиши ҳисобига ўсимликлар буғлатувчи намлик миқдори ўн марта қисқариши ҳақида ҳуллоса чиқарилган. Бундай баргланиш даражасига донли экинларда улар найчаланган даврда, кунгабоқар ва жўхорида – ҳосил элементи пайдо бўлиш даврида эришиш зарур. Экин остини соялаш учун ўсимликларни орасига баланд ўсмайдиган сидератлар экиш, пайти келиб уларни ўриб ташлаш, бегона ўтларни маълум чегарада ўсишиги қўйиб бериш, сабзавотларнинг орасига жўхори, кунгабоқар ёки оқ жўхори экиш мумкин.\nАввалги мақолаҲИНД АСАЛХЎРИ (Индийский медоед)Кейинги мақолаЭКИН ДАЛАСИДА СУВНИ ТЕЖАШ УСУЛЛАРИ


Тайванлик келинга отаси 6 километрли фата совға қилди\n19:23 / 13.12.2016\nТайвандаги меҳмонхона бизнеси билан шуғулланувчи маҳаллий компаниялардан бирида директорлар кенгашини бошқарувчи хитойлик ишбилармон Чжэн Юэцай ўз қизига ажойиб тўй совғаси - 6 километрдан иборат фата тақдим этди. "Наньфан душибао" газетасининг хабар беришича, келиннинг кетидан бундай узун фатани ушлаб юриш учун 560 кишини жалб қилишга тўғри келган.\nҲозирда ушбу олти километрли мато бўлаги Гиннеснинг рекордлар китобига тушиш ё тушмаслиги аниқлаштирилмоқда. Келиннинг отаси фикрича, 1 миллион юанга (тахминан 145 минг доллар) харид қилинган фатанинг рекордлар китобига тушиш имкони мавжуд.\n"Унинг устида энг яхши дизайнерлар ишлагани ва уч ой давомида қўлда тикилгани бежиз эмас, ахир", - дейди ишбилармон.\nУ қизининг турмуши шу фатадек узун бўлишини тилаган ҳолда ана шундай фатага буюртма берганлиги таъкидланган.\nтайванлик келин фата ишбилармон ота


26 май куни Бишкекда Евросиё иқтисодий форуми иш бошлайди. Вазирлар Маҳкамаси раисининг биринчи ўринбосари Арзибек Қўжўшевнинг сўзларига кўра, форум ЕОИИ ташкил этилганидан бери биринчи марта ўтказилади.\nУнинг қайд этишича, Қирғизистон ва Қозоғистон президентлари тадбирда офлайн режимда, қолганлари эса видеоконференция орқали иштирок этади. Форумда ЕОИИ аъзоларидан ташқари яна 10 та давлат иштирок этади, унда иштирок этиш учун 1700 дан ортиқ киши рўйхатдан ўтган.\nФорум дастуридан «Глобал ўзгаришлар даврида Евросиё иқтисодий интеграцияси. Инвестицион фаолият учун янги имкониятлар» мавзусида ЕОИИ давлатлари раҳбарлари иштирокидаги ялпи мажлис ва турли мавзуларда 6 та панель сессияси ўрин олган.\nКожошевнинг сўзларига кўра, Қирғизистон Президенти Садир Жапаров ва Қозоғистон Президенти Қосим-Жомарт Тўқаев ўртасида ҳам икки томонлама учрашув бўлиб ўтади. Кутилишича, томонлар, жумладан, икки давлат чегарасида юк ташиш жараёнида юзага келадиган масалаларни муҳокама қилади.\nЭслатиб ўтамиз, жорий йилнинг апрель ойида «Оқ-Тилек» назорат-ўтказиш пунктида юк машиналарининг катта навбати ҳосил бўлган эди. Бишкек Қозоғистонни «юк ташиш жараёнида ЕОИИ шартларига риоя қилмаслик»да айблади. Айни вақтда «Оқ-Тилек» назорат-ўтказиш пунктида Қирғизистон Вазирлар Маҳкамаси раиси ўринбосари Арзибек Кожошев ва Қозоғистон Бош вазири ўринбосари – Савдо ва интеграция вазири Бахит Султоновнинг учрашуви бўлиб ўтди. Музокаралардан сўнг назорат-ўтказиш пунктларида навбат камайди.\nБироқ май ойида Қозоғистон Қирғизистон билан чегарада юк машиналарининг ўтиши устидан назоратни кучайтириш ниятида эканини маълум қилди.


Мьянмада мусулмонларга қарши жиноятлар содир этган роҳиб озод қилинди\nКасалланганлар сони 232 576 966\nСоғайганлар сони 209 197 975\nВафот этганлар 4 761 531\nМьянма ҳарбийлари, мусулмонларга қарши жинотчилар билан танилган будда миллатчиси роҳиб Виратани, ағдарилган Аун Сан Су Чжи ҳукумати томонидан қўзғолон қўзғатиш айбловини олиб ташлагач, озод қилди.\n“Time”журнали Мьянмада диний адоватни қўзғатгани учун «Буддавий террорнинг юзи» деб ном берилган монархнинг барча айбловлари олиб ташланганидан кейин қўйиб юборилган. Мандалай шаҳридан бўлган Вирату 2001 йилда мусулмонларга қарши 969 гуруҳига аъзо бўлган ва биринчи марта 2003 йилда қамалган.\n2010 йилда қамоқдан озод бўлиб ғарбий Ракхайн штатидаги этник озчиликдан бўлган буддавийлар ва этник роҳинжа мусулмонлари ўртасида тартибсизликлар бошланганидан икки йил ўтиб танилди. У мусулмонларга қарши зўравонлик қўзғатишда айбланган миллатчилик ташкилотини тузган ва динлараро никоҳни қийинлаштирадиган қонунларни қўллаб-қувватлаган. 2017 йилда Мянмадаги энг юқори буддавий раҳбарият унга бир йилга ваъз қилишни тақиқлади. Фейсбук 2018 йилда унинг аккаунтини ёпиб қўйди. Аммо 53 ёшли роҳиб Аун Сан Су Чжи ҳукуматини коррупцияда айблаган ва армия конституциясини қайта ёзишга уринишидан норози бўлиб, миллатчилик руҳидаги намойишларда фаол қатнашган.\nУ ўтган йилнинг охирида, 2019 йил май ойида расмийларга таслим бўлганидан сўнг, ўша пайтдаги ҳукуматга нисбатан «ғазаб ва нафрат» қўзғашга уриниш ва «норозилик келтириб чиқариш» айбловлари билан қамоққа ташланган эди.\nМьянмада 1 февралдаги давлат тўнтариши натижасида ҳарбийлар Аун Сан Су Чжидан ҳокимиятни тортиб олганидан буён тартибсизликлар бошланди, бу эса норозилик ҳаракатини қўзғатди ҳамда иқтисодиётни вайрон қилди. Генераллар куч билан жавоб беришди ва халқаро ташкилотларнинг маълумотларига кўра, шу даврда 1000 дан ортиқ одам, жумладан болалар ўлдирилган.\nВирату аҳолининг кўпчилиги буддистлар бўлган Мянмада роҳинжаларни, гарчи уларнинг кўплаб ажлодлари Мянмада яшаган бўлса ҳам, Бангладешдан келган муҳожирлар сифатида тасвирлашга муваффақ бўлди.\nМустақил Myanmar Now медиа гуруҳи Виратуни озод қилиш учун миллатчи тарафдорлари олиб борган кампания туфайли ҳарбийлар томонидан «афв этилганини» айтган. Шунингдек, у тарафдорининг сўзларига кўра, у COVID-19 билан касалланган ва «соғлиғи яхши эмас».\nАун Сан Су Чжи генераллар ҳокимиятни қўлга олиб, коронавирус тарқалишидаги чекловларни бузиш, коррупция ва давлат сири тўғрисидаги қонунларни риоя этмаслик каби кўплаб айбловлар билан ҳибсга олинган.\nКиритилди: 14:30 08.09.2021. Ўқилди: 1418 марта. Фикрлар сони: 0 та.\nЖалолободдаги портлашлар ва отишмада 5 киши ҳалок бўлди\nМашҳур ҳинд актрисаси Тошкент халқаро кинофестивалида...


12.12.2019 Чоп этиш версияси\nЎзбекистон Ёзувчилар уюшмаси аъзоси Мамадали Маҳмудов (Эврил Турон) 1940 йил 12 декабрда Жиззах вилояти Фориш туманидаги Боғдон қишлоғида туғилган.\nУ 1966 йил Тошкент давлат университети (ҳозирги ЎзМУ) филология факультетининг журналистика бўлимига ўқишга кирган. Талабаликнинг сўнгги босқичларида ўқишни сиртдан давом эттиради. У бу даврда “Саодат” журналида ҳам ишлайди.\nЁзувчининг биринчи китоби саналган “Тоғ оҳуси” очерклар тўплами 1974 йил чоп этилди. Ижодкор 1975 йилда эълон қилинган “Боғдон қашқири” қиссасида биринчи марта босмачилик ҳаракати иштирокчиларини миллий озодлик курашчилари сифатида тасвирлайди. Адиб ўзининг 1981 йил “Шарқ Юлдузи” журналида чоп этилган “Ўлмас қоялар” романида ушбу мавзуни давом эттиради. Романда Ўрта Осиёга рус босқинини қоралайди.\nЎзбекистон Миллий ахборот агентлиги сайтида ўтган йилнинг октябрь ойида “Гурунг” суҳбатлар туркуми лойиҳаси доирасида “Мамадали Маҳмудов (Эврил Турон): “Барча китобларим Ватан, миллат учун ёзилган” сарлавҳали материал эълон қилинган эди. Унинг ЎзА сайтида “Ёзувчилар уюшмаси йўлланмаси билан” рукнида эълон қилинган публицистик мақолалари ўқувчилар томонидан алоҳида эътироф этилди.


Мустақилликнинг 30 йиллиги: бир-биридан кўркам иншоотлар - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 24 Апрел 2020\tКӯришлар: 1032\nишлаш корхонаси, «Суғдиён» санаторийси, Бобожон Ғафуров ноҳиясидаги Ғозиён қишлоғида Давлат байроғи майдони, мактабгача болалар таълим-тарбия муассасаси, Хўжанд шаҳрида «Мавж» хизмат кўрсатиш маркази, Абу Маҳмуд Хўжандий номли боғ, замонавий планетарий ва амфитеатр билан, Спитамен ноҳиясида янги мактаб каби юбилей иншоотлари фойдаланишга топширилди.\nШонли байрамгача вилоятда 7110тадан ортиқ ишлаб чиқариш ва ижтимоий иншоотларни бунёд этиш ҳамда таъмирлаб-қайта қуриш режалаштирилган. Агар ўтган йили режадаги 1299та ўрнига 1352та иншоот бунёд этилган бўлса, жорий йилда 1895та иншоот қурилади.\nАйни бир пайтда вилоятда янги саноат корхоналари қурилишига ҳам жиддий аҳамият берилмоқда. Агар жорий йилда камида 2300 нафар кишини иш билан таъминлайдиган 119та ишхона иш бошлаши мўлжалланган бўлса, аллақачон, 30тадан ортиқ корхона ишга тушди. Натижада, 464та янги иш жойи яратилди.\nЎқитувчи-деҳқоннинг эзгу нияти\nСпитамен ноҳияси қишлоқ хўжалиги ходимлари Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмоннинг экин ерларидан унумли фойдаланиш борасидаги ундови билан танишар эканлар, кўкламги экин-тикин ишлари суръатини кучайтириб юборишди.\nНоҳиянинг энг йирик Куруш қишлоқ жамоатида ҳам мўл ҳосил ундириш мақсадида ҳар бир қарич ердан самарали фойдаланиш тадбирлари кўрилмоқда. Қишлоқдаги «Спитамен-текстайл» ҳиссадорлик жамияти аъзолари ва ва мазкур жамият билан шартнома асосида ишлаётган деҳқонлар пахта билан бир қаторда, буғдой, маккажўхори каби донли экинлар экишди.\nҲиссадорлик жамияти билан шартнома асосида ишлаётган Ғайбулла Раҳимбоевнинг асил касби – ўқитувчилик. У дарсдан бўш пайтларида деҳқончилик билан шуғулланади. Жорий йилда 2 ярим гектар ерда деҳқончилик қилмоқда. Ижарага олинган ернинг бир ярим гектарида пахта етиштириш ниятида. Бу мақсадда ўтган йили қўшни Сарбанд қишлоғи деҳқонлари экиб, гектарига 40-42 центнердан ҳосил олган янги серҳосил навдаги чигит экди.\n– Албатта, ҳосилнинг мўл бўлиши уруғликнинг қандай танланишига ҳам боғлиқ. Бу йил экилган чигит нави ғўзанинг кўп касалликларига, жумладан, ўргимчаккана, шира касаллигига чидамли экан. Қолган бир ярим гектарга буғдой, маккажўхори, беда экканмиз. Бир гектарга экилган буғдойдан камида 50 центнер ҳосил етиштиришни мўлжаллаб турибмиз. Шунда буғдой оиламиз учун икки йилга етиб-ошиб қолади. Ортиб қолган буғдойни бошқаларга сотамиз, - деди Ғайбулло Раҳимбоев.\nҲозир донли экинлар ва беда униб чиққан ва ўқитувчи-деҳқон уларнинг парваришини бошлаб юборган.\nВилоят қишлоқ хўжалик бошқармасидан билдиришларича, жорий йилда 503 гектардан ортиқроқ майдонда янги боғ ва токзорлар бунёд этилди. Агар бу майдоннинг деярли 500 гектарини мевали боғлар ташкил этса, 43 ярим гектар ерга серҳосил ток кўчатлари ўтқазилди.\nЖаббор Расулов ноҳиясида ҳам «2016-2020 йиллар учун боғ ва узумчилик соҳасини ривожлантириш дастури»ни амалга ошириш йўлида янги боғ ва токзорлар бунёд этилмоқда. Жумладан, жорий йилда Руҳак минтақасида 32 гектар майдонда янги боғ ва токзорлар яратилди.\n- Бизнинг мақсадимиз – суғориш қийин бўлиб, бўш ётган ерларда ҳам боғ-роғлар яратиш. Янги боғларда бодом, шафтоли, олхўри каби мевали дарахтлар билан бирга, шифобахш наъматак ҳам ўстирилади. Токзорлар барпо этишда серҳосил, майизбоп узум навларини танлаб оляпмиз, - деди ноҳия қишлоқ хўжалик бошқармаси бошлиғи Илҳом Аҳмедов.\nАйни бир пайтда ноҳияда ҳосилдан қолаётган эски боғларни тиклаш йўлида ҳам мустаҳкам бел боғланган. Жорий йилнинг ўзида 45 гектар эски боғлар қайтадан тикланди. Қайта тикланган боғларда худди янги боғлардаги каби интенсив, тезпишар мевали дарахтлар ниҳоллари ўтқазишга алоҳида аҳамият берилди.\nИссиқхона неъматлари фаровон\nҚиш фасли ва кўкламнинг дастлабки ойларида аҳоли дастурхонига тортиқ қилинган, бозорларни тўкин этган янги помидор ва бодринг вилоятнинг ўзида етиштирилди. Жорий йилнинг ўтган уч ойида вилоятдаги иссиқхоналарда 394 тоннага яқин витаминга бой озуқалар пишиб етилди.\nВилоятда иссиқхоналар бунёд этишга тобора кўпроқ аҳамият берилмоқда. Ҳозирда уларнинг сони 450тага етай, деб қолди. Вилоят қишлоқ хўжалик бошқармасидан хабар беришларича, мавжуд иссиқхоналардан 280таси Хитой усулида бунёд этилган.\nИссиқхоналарда лимон ва гул парваришига ҳам эътибор берилмоқда. Мавжуд иссиқхоналарнинг 176тасида лимон ва гул етиштирилмоқда.\nВилоят маркази Хўжанд, шунингдек, Гулистон ва Бўстон шаҳарларини қишлоқ хўжалик маҳсулотлари билан таъминлашда муҳим ўрин тутадиган Бобожон Ғафуров ноҳиясида ҳам янги-янги иссиқхоналар қурилмоқда. Сомғор мавзеида хўжандлик тадбиркор Мирзобахтиёр Мирзобаҳодиров ташаббуси билан ана шундай иссиқхоналардан бири бунёд этилди. Гидропоник усулида қурилган 2 гектарлик бу иссиқхонада етишган помидор ва бодринг ҳосили бозорларга чиқарилгач, бу маҳсулотлар нархи сезиларли даражада арзонлашди.\nНоҳиянинг Ғозиён ва Ёва жамоатларидаги иссиқхоналарда эса, сабзавот, кўкат, шунингдек, лимон ҳам етиштирилмоқда.\nЎзингни эҳтиёт қилсанг, бошқаларни ҳам эҳтиёт қиласан!\nГарчи бутун мамлакатдаги каби вилоят ҳудудида ҳам коронавирусга чалиниш ҳоллари умуман қайд қилинмаган бўлса-да, пандемиянинг олдини олиш учун барча зарур чоралар кўрилмоқда. Аҳоли орасида тушунтириш ишлари кучайтирилди.\nХудди шу муносабат билан академик Бобожон Ғафуров номли Хўжанд Давлат дорилфунунида сиёсий ўқишлар ташкил этилди. Мутахассислар талабаларга коронавируснинг жаҳондаги тарқалиши борасида сўзлаб, унинг юқиши олдини олишга оид фойдали маслаҳатлар ва тавсиялар беришди.\nШу ўринда мазкур олий ўқув юрти бошқармаси томонидан юқумли коронавирус касаллигининг олдини олиш мақсадида дорилфунун муаллимлари ва талабалари орасида муҳим маърифий тадбирлар ўтказилаётганини таъкидлаш жоиз.\nШу асосда дорилфунун ректорининг «Махсус штаб таъсис этишга оид» ва «Муаллимлар ва талабалар саломатлигини асрашга оид» икки фармойиши қабул қилинди. Улар асосида вилоят дезинфекция ва профилактика бошқармаси ҳамда Хўжанд шаҳар санитария-эпидемиология бўлими билан дорилфунун таълим биноларини зарарсизлантириш борасида шартнома тузилди. Ва бу муҳим иш мунтазам йўлга қўйилди.\nДорилфунун тизимлари мавжуд 19та факултет, тўртта талабалар ётоқхонаси, марказий кутубхона ва ўқув иншоотларида мунтазам назорат олиб бориш учун масъулларни бириктирган. Масъуллар махсус жадвал асосида тозаликни, санитария-эпидемиология ҳолатини назорат қилишмоқда. Таълим биноларида ва ётоқхоналарда дастлабки ёрдам кўрсатиш учун зарур дорилар муҳайё қилинган. Шифокорлар ўқитувчилар ва талабаларнинг саломатлиги йўлида мунтазам равишда уларнинг иссиғини ўлчаб, зарур маслаҳатлар бериб туришмоқда.\nТезпишар мевали боғлар кўпаймоқда\nСпитамен ноҳиясидаги Турсун Ўлжабоев номли қишлоқ жамоатида жойлашган "Шарқ" деҳқон хўжалиги аъзолари ҳали кўклам эшик қоқишига анчагина вақт бўлишига қарамай, кўчат ўтқазишга киришиб кетишди. Аллақачон, 900 тупга яқин мевали дарахтлар ниҳоллари ўтқазилди. Бу билан 1 гектар ерда янги боғ яратишга асос солинди.\nХўжалик боғбонлари олдинроқ 2 гектар ерда интенсив боғ бунёд этишганди. Янги боғ ҳам интенсив бўлади ва ўтқазилган кўчатлар одатдаги дарахтларга қараганда, анча тез ҳосил беришга киришади.\n- Хўжалигимиз аъзолари яратилаётган боғда етиштириладиган мевалар эл дастурхонини тўкин қилиши билан бирга, ўзларига ҳам яхши фойда келтиришини биладилар, - деди хўжалик раиси Мақсуджон Отабоев.\nФақат "Шарқ" деҳқон хўжалигида эмас, балки ноҳиянинг бошқа хўжаликларида ҳам интенсив боғлар яратишга алоҳида аҳамият берилмоқда. Ҳозиргача тезпишар мевали дарахтлардан иборат боғлар майдони 300 гектарга етди.\nУмуман, Спитамен ноҳиясида Тожикистон Республикаси давлат мустақиллигининг 30 йиллигига бағишланган ободончилик ва бунёдкорлик ишларининг кўлами тобора ошиб бормоқда.\nБугун: 26-06-2022 09:53:41


28 октябр 2021, Тошкент вақти: 03:36\nПрезидентликка номзод Шавкат Мирзиёев Қорақалпоғистон Республикасида. 2021, 21 сентябрь.\nПрезидент Мирзиёевнинг “ҳаёти ва меҳнат йўлига бағишланган “Халқ президенти” фильмининг 26 сентябрь, соат 20.00 га режалаштирилган теленамойиши “ҳуқуқшунос-экспертларнинг тавсиясига кўра” бошқа кунга қолдирилгани билдирилди.\nФильм намойиш қилингани тақдирда Сайлов кодексининг қайси меъёри бузилиши мумкинлиги айтилмади.\nАйни пайтда президентликка номзод Шавкат Мирзиёев сайловолди ташвиқоти давомида тарқатаётган маблағлар, бераётган ваъдалар бу номзод эгаллаб турган лавозими имконли қилган маъмурий ресурслардан фойдаланаётгани тўғрисидаги масалани кун тартибига чиқарди.\n10 минг ишсиз учун ихчам иссиқхоналар қуриб берилади;\n30 минг оила учун “Янги Наманган” шаҳарчаси бунёд этилади;\n95 гектар майдонда “Янги Ўзбекистон боғи” барпо қилинади;\nвилоятда келгуси беш йилда жами 16 минг хонадонли 700 та кўп қаватли уй қурилади;\n850 километр ичимлик суви ва 60 километр канализация тармоғи, 30 та сув иншооти ҳамда 3 та оқова сув иншооти барпо этилади...\nБу ваъдаларни 27 сентябрда наманганликларга Шавкат Мирзиёев Ўзбекистон Републикаси президентлигига номзод сифатида берди.\nКиши бошига 5 миллиондан\nНаманганликлар олдида берилган ваъдалар ҳозирча насия бўлса, 21 сентябрь куни Мўйноқ туманида (Қорақалпоғистон) яшайдиган 31 минг кишининг ҳар бирига 5 миллион сўмдан нақд пул тарқатилди. Бу ҳақда ўша куни туман ҳокимлиги матбуот хизмати маълум қилди.\nОрол денгизи қуришидан энг кўп зарар кўрган Мўйноқ аҳолисига тарқатилган жами 150 миллард сўм (тақрибан $15 500 000) Шавкат Мирзиёевнинг Қорақалпоғистонга Ўзбекистон Републикаси президентлигига номзод сифатидаги сафари доирасида берилди.\nТуман ҳокимлигининг хабар қилишича, ҳар бир мўйноқликка берилган тақрибан 500 АҚШ долларига тенг пулни Халқ банки Мўйноқ туман ходимлари автомашиналарда уйма-уй юриб тарқатган.\n"Тилли-жағли"лар назаридан четдаги масала\nМаҳаллий журналистлар ва блогерларнинг энг “тилли-жағли”лари ҳам президентликка номзод Мирзиёевнинг кўпмиллард сўмлик ваъдалари ёки харажатларининг сайлов тўғрисидаги қонун талабларига мослиги ҳақида эмас, балки самара бериш-бермаслиги ҳақида фикр юритмоқда.\nМасалан, блогер Отабек Бакиров Телеграмдаги саҳифасида номзод Мирзиёевнинг қорақалпоғистонлик ва хоразмлик бошланғич синф ўқувчиларига бепул нонушта ваъдаси тўғрисида фикр юритиб, “бепул нонушта маъмурчилиги ўта қиммат, самараси эса ўта саволли харажат бўлади”, деб ёзди.\nПрезидентликка номзод Шавкат Мирзиёев ёки унинг тарафдорлари хатти-ҳаракатининг қонунга мослиги тўғрисида ўйлай бошлашга Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжоновнинг бир жумлалик хабари ундади.\nАлламжонов 26 сентябрь, кечга яқин эълон қилган постида Президент Мирзиёевнинг ҳаёти ва меҳнат йўлига бағишланган “Халқ президенти” фильмининг 26 сентябрь, соат 20.00 га режалаштирилган теленамойиши бошқа кунга қолдирилганини билдирди.\nАлламжоновнинг ёзишича, фильм намойиши “ҳуқуқшунос-экспертларнинг тавсиясига кўра” қолдирилган.\n“Ҳуқуқшунос-экспертлар” ўз хулосасини Сайлов кодексининг қайси моддасига таяниб чиқаргани тўғрисида ҳеч нарса дейилмаган. Пайдо бўлган саволни бериш учун Миллий масс-медиани қўллаб-қувватлаш ва ривожлантириш жамоат фонди Васийлик кенгаши билан боғланишнинг имкони бўлмади.\nБир кун аввал Алламжонов ўзининг ижтимоий тармоқлардаги саҳифаларида Мирзиёевнинг Самарқандга ташрифи чоғида ўзини кутиб турган матбуот вакилларига "команда" деб хитоб қилгани акс этган видеони улашганди.\nСобиқ матбуот котиби президентнинг жорий матбуот хизмати раҳбари Шерзод Асадов билан президентга ҳамроҳлик қилаётгани акс этган суратини ҳам тармоқларга жойлаган.\nАнглашилгани - президент ва амалдаги ҳокимият идоралари фаолиятини ёритувчи журналист ва блогерлар айни пайтда президентликка номзод Шавкат Мирзиёевнинг ҳам "командаси" аъзоларидир.\nЎзбекистонда давлатга қарашли ва давлат томонидан назорат қилинадиган оммавий ахборот воситаларининг сайловларда асосан амалдаги президент фаолиятини тарғиб қилиши янгича воқеълик эмас. Европада хавфсизлик ва ҳамкорлик ташкилоти бундан олдинги сайловларда ҳам матбуот сайлов жараёнларини бир томонлама ёритганлигини қайд этган.\nСайлов кодекси нима дейди?\n“Сайлов ўта нозик мавзу” эканлигидан келиб чиқиб, исми айтилмаслик шарти билан гапирган тошкентлик 57 яшар ҳуқуқшуноснинг айтишича, “президент ҳақидаги фильмнинг намойишига, Сайлов кодекси монелик қилмаслиги керак”.\n“Сайлов кодексининг 47-моддасида ташвиқотни босма, кўргазмали, аудиовизуал ва бошқа ташвиқот материалларини чиқариш ҳамда тарқатиш орқали олиб бориш мумкинлиги кафолатлаб қўйилган. Шу модданинг ўзида ташвиқот материалларига оид бир қатор талаблар ҳам кўрсатиб ўтилганки, уларни тайёрлаганлар ўша талабларни бузмасалар кифоя”, - деди суҳбатдош.\nҲуқуқшуноснинг фикрича, президентликка номзод Шавкат Мирзиёевнинг кўпмиллард сўмлик ваъдалар бериши ёки мўйноқликларга бердирганидай нақд пул бердириши чигалроқ масаладир:\n“Сайлов кодекси”нинг 44- моддасида “Ташвиқотни сайловчиларга бепул ёки имтиёзли шартларда товарлар бериш, хизматлар кўрсатиш (ахборот хизматларидан ташқари), шунингдек пул маблағлари тўлаш билан қўшиб олиб бориш тақиқланади”, деб аниқ-тиниқ ёзиб қўйилган. Бироқ айни пайтда Мирзиёев амалдаги давлат раҳбари. Хўш, бу вазият қандай ҳал қилинади? Шахсан менда бу саволга жавоб йўқ”, дейди ҳуқуқшунос.\nҲуқуқшунос масаланинг бошқа, ташкилий жиҳатларига этибор қаратди:\n“Президент у ёки бу вилоятга борар экан, доимий самолётдан, доимий автомобилларидан фойдаланяпти. Уни вилоят ҳокимлари кутиб оляпти, келишига тайёргарлик кўришяпти, унга ҳамроҳлик қилишяпти. Ахир шу ҳам маъмурий ресурсдан фойдаланишку! Бошқа номзодларда борми шу имконият? Бошқа номзодларни Мирзиёевни кутиб олганларидай кутиб олишадими? Мирзиёев учун яратиб берганларидай шароит қилиб беришадими? Албатта, йўқ!”\n44- модданинг давомида белгилаб қўйилишича, “Давлат ҳокимияти ва бошқаруви органларининг, маҳаллий ижро этувчи ҳокимият органларининг мансабдор шахсларига ўз мансаб ва хизмат мавқеидан сайловолди ташвиқоти вақтида ҳар қандай сиёсий партиянинг ёки номзоднинг фойдасига ёхуд унга қарши фойдаланиши тақиқланади”.\nПрезидентликка қодир Қодировга айланди\nАйни пайтда ўзбек жамиятида асосий номзод учун ишлаётган маъмурий ресурс бошқа номзодларга қарши ишлайди, деган ишонч мавжуд. Мсалан, "Миллий тикланиш" партиясидан президентликка номзоди кўрсатилган Алишер Қодировнинг шов-шувга сабаб бўлган сайловолди баннери куни кеча бошқасига алмаштирилди ва ижтимоий тармоқларда Алишер Қодировга босим ўтказиб, баннерини алмаштиришга мажбур қилишибди, деган гаплар тарқади.\nПрезидентликка номзод Алишер Қодировнинг дастлабки баннери.\nПрезидентликка номзод Алишер Қодировнинг кейинги баннери.\nАлишер Қодировнинг ўзи ижтимоий тармоқлар орқали баннерни алмаштириш "режалаштирилган" иш эканлиги тўғрисида хабар қилди.\nСайлов кодексининг 44- моддасида назарда тутилган ҳолат халқаро амалиётда “маъмурий ресурсдан фойдаланиш” деб аталади ва бунинг олдини олишга сайловга оид қонунларнинг конкрет моддалари қаратилган. Масалан, қўшни Қирғизистоннинг тегишли қонунининг 21-1-моддаси “Маъмурий ресурсни суиистеъмол қилишга йўл қўйилмаслиги”, деб аталади.\nЎзбекистон марказий сайлов комиссияси президентликка номзод сифатида Либерал-демократик партиядан Шавкат Мирзиёевни, “Адолат” партиясидан Баҳром Абдуҳалимовни, Экологик партиядан Нарзулла Обломуродовни, “Миллий тикланиш” партиясидан Алишер Қодировни, Халқ-демократик партиясидан Мақсуда Ворисовани рўйхатга олган.\nМазкур партияларнинг ҳаммаси ҳукуматпараст партиялар сифатида кўрилади.\nМухолифатдаги партияларга эса бу сафар ҳам сайловда қатнашиш учун имкон берилмади.\n24 октябрь куни бўлиб ўтадиган сайловларда амалдаги президент Шавкат Мирзиёевнинг иккинчи муддатга сайланиши кутилмоқда.


Россиялик шифокорлар Ўзбекистонга COVID-19 га қарши курашда ёрдам беришади\n24 Avgust 16:03 COVID-19\nИНФЕКЦИЯ КОРОНОВИРУС КУРАШМОҚ РОСИИЯ РФ ШИФОКОР\nСамолёт бортида рус шифокорлар билан Ўзбекистонди аеропортига қўнди. Улар 23 августдан 5 сентябргача бизнинг мамлакатимизда бўлишади ва коронавирус инфекциясига қарши курашда маслаҳат беришади.\nРоспотребнадзор жамоаси таркибига россиялик эттита мутахассис киради. Бу эпидемиологлар, вирусологлар ва юқумли касалликлар бўйича мутахассислар.\nТашриф давомида россиялик мутахассислар Ўзбекистондаги эпидемиологик вазият билан танишадилар, шунингдек, эпидемиологик кузатув механизмлари ва COVID-19 ташхиси билан шуғулланадиган лабораториялар, шунингдек, ковидли беморларни даволашга ихтисослашган тиббий муассасаларни батафсил ўрганадилар.\nПойтахт олийгоҳлари масофавий таълимга ўтмоқдалар\nТошкентдан ташқари, россиялик мутахассислар Тошкент, Самарқанд ва Жиззах вилоятларидаги тиббиёт муассасаларига ташриф буюришади.\nТашриф давомида россияликлар онлайн-консултатсиялар ўтказиши, шунингдек, Россияда COVID-19 га қарши курашда Россиянинг энг яхши тажрибаларини жорий этиш имкониятларини муҳокама қилиши режалаштирилган.\nЎзбекистонда 15-декабр куни 219 киши ушбу касалликка чалинган


“10 мингни бозордаги тошлар орасига яшириб қўйгандим” - Huquq.uz\n“10 мингни бозордаги тошлар орасига яшириб қўйгандим”\n11:30 - 29.03.2021\nҲуқуқни муҳофаза қилиш органларига Қўқон шаҳрида яшовчи, илгари судланган, фойдали меҳнат билан шуғулланмасдан билан бойлик орттиришга муккасидан кетган йигирма етти яшар йигит кўп миқдорда валюта сотиш илинжида юргани ҳақида хабар келиб тушди. Унинг таниши Ҳафизбек (исмлар ўзгартирилган) жиноятни фош этиш тадбирида харидор ролини адо этишга рози бўлди. Кўришганларида Жавлон унга қалбаки 10 минг АҚШ долларини ярим нархида сотиб оладиган харидор қидираётганини айтади. Ҳафизбекка қалбаки 100 долларни намуна учун беради. Чиндан ҳам бир қарашда купюранинг қалбакилигини билиб олиш мушкул эди.\n– Қайдан олдингиз?\n– Узумини енгу боғини суриштирманг. Харидор топсангиз, фойдадан улушингизни оласиз.\nОрадан уч кун ўтиб, келишилган жойда, Қўқон шаҳрининг Қоғозгарлик кўчасида учрашганларида Ҳафизбек харидор топганини айтди: «Риштонлик йигит беш мингга ҳаммасини оладиган бўлди». Ҳафизбек унга уйи олдида, «Спарк» машинасида 5 минг долларни берди. Жавлондан қалбаки 10 минг долларни олиб машинадан тушганида департамент ходимлари келиб ушлашди. Машина ўриндиқлари ўртасидан махсус белги қўйилган 5 минг доллар далил сифатида олиниб, расмийлаштирилди. Экспертизада қалбаки купюралар офсет босма усулида босилгани аниқланди.\n– Валюта олиб-сотиб юрганимда танишган Дилмурод деган бола қарзга 5 минг доллар бериб туришни илтимос қилди, – дейди судланувчи Жавлон. – Ўрнига қалбакилигини айтиб 10 минг доллар берди. «Сизда тура турсин, 5 минг пулингизни қайтарганимда олиб кетаман» деди. Бироқ ўн кун ўтди, айтган куни келмади. Қалбаки пулни Ўзбекистон туманидаги автомашина бозори яқинида тошлар орасига яшириб қўйдим. Дилмурод йўқ бўлиб кетди. Унга берган 5 мингни чиқариб олмоқчи бўлиб Ҳафизбекка харидор топинг дедим. У топган харидорнинг пулини олиб, қалбаки 10 минг долларни берган пайтимда мени қўлга олишди.\nҚалбаки валюта сотишдан иборат қилмиши иқрорлигидан ташқари яққол далиллар, холис ва гувоҳларнинг кўрсатувлари билан тасдиқланган Жавлон беш йилга озодликдан маҳрум этилди.


Олий таълим муассасаларига тест синовисиз ва қўшимча имтиҳонсиз қабул имкониятлари! - Уч илдиз\nby Тўлқин Эшбек · 01.03.2020\nХалқпарвар Президентимиз Шавкат Мирзиёевнинг иқтидорли ёшларни ҳар\nтомонлама қўллаб-қувватлашга қаратилган сиёсати барча зиёлиларда умид уйғотмоқда. Хусусан, олий таълим муассасаларига тест синовисиз ва қўшимча имтиҳонсиз қабул қилиниши йўлида яратилаётган имкониятлар кўлами кенгайиб бораётгани жуда хайрлик ишдир. Президентимизнинг қуйидаги қарорини қунт билан ўқиб чиқсангиз, бу борадаги ҳуқуқларингиз ва имкониятларингизни теран англаб оласиз, дейди Дониш домла.\nNext story Ватан мадҳи куйланганда…\nPrevious story «Қоятошим»


ЭНДИ ДАЛА ДЎКОНЛАРИДА МАҲСУЛОТЛАРНИ АЙРИБОШЛАШ МУМКИН - AUZ.UZ\nАйни вақтда вилоятлардаги аҳоли гавжум ҳудудларда янги қиёфадаги дала дўконларини ташкил этиш оммалашмоқда.\nМаҳаллаларда, фермерларнинг далалари ёнида пайдо бўлаётган енгил конструкцияли дала дўконлари билан бирга кичик сиғимли ҳажмдаги музлаткич омборлар қурилиши эса харидорга ҳам сотувчига ҳам маъқул келмоқда.\nАйни вақтда бир ярим мингдан ортиқ ташаббускорлар ушбу лойиҳада иштирок этиш истагини билдирмоқда.\nҲозирга қадар Фарғона вилоятида 158, Тошкент вилоятида 151 та, Самарқанд вилоятида 92 та, Қорақалпоғистон Республикасида 50 та, Жиззах вилоятида 46 та ана шундай енгил конструкцияли дала дўконлари ва 5-10 тоннали кичик сиғимли музлаткич омборлар ишга тушди.\nБу хайрли юмуш бошқа вилоятларда ҳам давом этмоқда. Хусусан, Хоразмда 100 ортиқ ана шундай тузилма ташкил этилиши кутилмоқда.\n– Туманимизда 300 ошиқ фермер хўжалиги фаолият юритади,– дейди Хива тумани фермерлар кенгаши раиси Мақсуд Эрназаров.– Хива шаҳри ташкил этилиши ҳисобига туманимиз бозорсиз қолди. Шу боис биз 40 ортиқ дала дўкони ташкил этиб, бозорга бўлган эҳтиёжни тўлдирамиз. Нархлар нисбатан анча арзон. Олибсотарларга ялиниб ўтирмай сабзи-пиёз дейсизми, картошка ёки карам дейсизми, тарозига торттириб, пулини тўлаб олиб кетаверасиз.\nШунингдек, "Томорқа хизмат" лари томорқачилардан йиғилган ҳосилни Хива шаҳридаги тадбиркорларнинг дўконларига етказиб беришда давом этади. Биз янги тажрибани ҳам қўлламоқчимиз. Аҳоли уйида етиштирган маҳсулотни дўконга топшириб, эвазига бошқа нарсалар олсак яхши бўларди, деган таклиф билдирди. Мисол учун, сут-қатиқ топшириб, ўрнига конфет ёки шакар олиши мумкин. Бундай сотувда яъни айрибошлашда ҳар иккала тарафнинг иши битади. Қайд этиш керакки, дала дўконларини қуриш учун талаб этиладиган маблағ Ўзбекистон фермер, деҳқон хўжаликлари ва томорқа ер эгалари кенгаши ҳузуридаги жамғарма маблағлари ҳисобидан қопланади. Жамғарма ҳар бир дўкон учун 7 фоизлик 40 миллион сўм кредит бермоқда.\nАвваллари томорқа ёки далада етиштирилган ҳосилни йиғиб, улов топиб бозорга бориш, маҳсулотни сотиш учун кун бўйи ўтириш керак бўларди. Энди эса уйдан шундай чиқариб, йўл бўйидаги дала дўконида сотилади. Йўл харажати йўқ, нархлари бозордан арзон. Рақобат ҳам бор. Ким арзон сотса, маҳалла аҳли шу дўкондан савдо қилади.


Тўпаланг ГЭСдаги авария сабаби маълум қилинди\nЎзбекистон 13:23 / 22.06.2022 40823\nЭнергетика вазирлиги Тўпаланг ГЭСда рўй берган ҳолат юзасидан маълумот берди.\n«Бугунги кунда Тўпаланг ГЭСда модернизация қилиш ва ГЭС қувватини 30 МВт.дан 175 МВт.га ошириш лойиҳаси амалга оширилмоқда. Дастлабки маълумотларга кўра, модернизация жараёнида босимли сув қувурига ўрнатилган вақтинчалик тиқиннинг шикастланиши натижасида сониясига 40 куб метр сув сизиб чиққан.\nТаъкидлаш керакки, дарёнинг сув ўтказиш қобилияти сониясига 600 куб метрни ташкил этади. Сув сизиб чиқиш вақтида сув сарфи сониясига 160 кубометргача кўтарилган.\nҲозирда босимли қувурдан сув сизиб чиқиш тўхтатилган. Шуни маълум қиламизки, бу ҳолат тўғон ҳолатига ҳеч қандай таъсир қилмаган ва Тўпаланг сув омбори тўғонига шикаст етмаган», дейилади вазирлик хабарида.\nАйни пайтда «Ўзбекгидроэнерго» АЖ бошқаруви раиси Абдуғани Сангинов ҳодиса сабабларини ўрганиш ва бундай ҳолатларнинг олдини олиш чораларини кўриш мақсадида воқеа жойига етиб борган.\nФуқаролардан ҳар қандай баҳсли масалада фақат расмий маълумотлардан фойдаланиш сўралган. Ҳодиса жойидан қўшимча маълумот бериб борилади.\n22 июн куни тонгида ижтимоий тармоқларда Сурхондарё вилояти Сариосиё туманида жойлашган Тўпаланг сув омбори тўғони ёрилиб кетгани ва натижада атрофни сув босгани ҳақидаги хабарлар тарқалганди. Кейинроқ «Ўзбекгидроэнерго» АЖ ахборот хизмати Тўпаланг сув омборида қурилган тўғон ёрилиб кетгани ҳақидаги хабарларни рад этди ва аҳолини ваҳимага тушмасликка чақирди.\n07:57 / 01.07.2022 2372\n08:11 / 01.12.2021 26560\n22:56 / 01.07.2022 1231\n21:46 / 01.07.2022 2111\n21:46 / 01.07.2022 8815


ЖЧ: Бразилия Португалия билан куч синашади\nБугун Жанубий Африка республикасида давом этаётган футбол бўйича Жаҳон чемпионатида гуруҳ босқичларининг сўнгги баҳслари бўлиб ўтади.\nЧемпионатнинг интизорлик билан кутилаётган баҳсларидан бири айнан бугун Бразилия ва Португалия терма жамоалари ўртасида бўлиб ўтади. Ҳар иккала жамоа ҳам кейинги босқичга чиқиш масаласини деярли ҳал қилиб бўлган.\nG-гуруҳидаги иккинчи ўйинда эса Шимолий Корея футболчилари Кот-д-Ивуар терма жамоасига қарши майдонга тушади. Бугун, шунингдек, H –гуруҳининг баҳслари бўлиб ўтади. Испания Чили терма жамоаси, Швейцария эса Гондурас жамоасига қарши майдонга тушади.\nПайшанба куни эса амалдаги Жаҳон чемпиони Италия терма жамоаси ўз гуруҳининг сўнгги ўйинида Словакияга 3-2 ҳисобида мағлуб бўлди ва Жаҳон чемпионатидаги иштирокини тўхтатишга мажбур бўлди.


Вилоятимизнинг сув хўжалиги тармоқларида замонавий технологиялардан кенг фойдаланилмоқда\nМаълумотларга кўра, мамлакатимизда барпо қилинган аксарият сув хўжалиги объектларининг хизмат кўрсатиш муддати 50-60 йилдан ортиб, уларнинг техник ҳолати йил сайин ёмонлашмоқда.\nХусусан, ирригация тизими каналларининг 66 фоиз қисми тупроқ ўзанли бўлиб, бугунги кунда уларнинг техник ҳолати ёмонлиги натижасида сувнинг 37 фоизи ирригация тармоқларида фильтрация ва бошқа техник сабабларга кўра йўқотилмоқда.\nШу сабабли бундай салбий ҳолатларни бартараф этиш, соҳада замонавий технологияларни жалб қилишга алоҳида эътибор қаратилмоқда. Жорий йил январь-ноябрь ойларида ирригация объектларида 580,5 миллиард сўмлик, мелиорация объектларини қуриш ва реконструкция қилиш бўйича 177,5 миллиард сўмлик ва мелиорация объектларини таъмирлаш-тиклаш бўйича 308,0 миллиард сўмлик ишлар амалга оширилган.\nЎзбекистон Республикаси Сув хўжалиги вазирлиги томонидан Тошкент вилоятидаги сув хўжалиги ташкилотлари фаолияти билан танишиш мақсадида оммавий ахборот воситалари вакиллари учун ташкил этилган медиа-турда мазкур йўналишда амалга оширилаётган ишлар билан танишилди.\nВазирлик мутахассисларининг таъкидлашича, Корея халқаро ҳамкорлик агентлиги билан биргаликда 61 та сув хўжалиги объектларида сув ресурсларини онлайн мониторинг ва назорат қилиш имконини берувчи “Ақлли сув” қурилмалари, 15 та сув хўжалиги объектларида об-ҳаво маълумотлари онлайн тарзда кузатиб борувчи қурилмалар ва жойлардаги вазиятни визуал назорат қилиш имконини берувчи кузатув камералари ўрнатилди.\nУшбу ишларни давом эттириш мақсадида жорий йил республика бўйлаб жами 91 та сув хўжалиги объектларида сув ресурсларини онлайн мониторинг қилиш имконини берувчи “Ақлли сув” қурилмалари ўрнатилди. Жойлардаги насос станцияларда электр энергияси истеъмолини онлайн мониторинг қилиш имконини берувчи автоматлаштирилган тизимининг “beta” версияси ишлаб чиқилди.\nМедиа-турда журналистларга Туябўғиз сув омборида ўрнатилган “Ақлли сув” қурилмасининг ишлаш жараёни, сув омбори қошидаги ёрдамчи хўжаликда балиқчилик, чорвачилик, паррандачилик, деҳқончилик йўналишида олиб борилаётган ишларни кўрсатилди.\n– Мазкур сув омбори 1963 йилда ишга туширилран бўлиб, 250 миллион куб метр сув сиғимига эга, – дейди вилоят Сув омборларини бошқариш бошқармаси бошлиғи Шавкат Ғаффоров, - Унинг асосий вазифаси Тошкент вилоятидаги Ўрта Чирчиқ, Оққўрғон, Қуйи Чирчиқ, Пискент ва қисман Бўка туманларини сув билан таъминлайди. Жами 122 минг гектар ер майдонларини суғориш имкони бор. Бундан ташқари, сув омбори баҳорги ва ёзги сел сувларини талафотсиз назорат қилишга мўлжалланган. Иккита ўнг ва чап тармоқ каналлари орқали жамланган сувни белгиланган йўналишда тарқатади. Иш жараёнини самарали ташкил этиш мақсадида мазкур сув омборида ҳам “Ақлли сув” қурилмасини ўрнатдик. Шунингдек, қўшимча тарзда ёғинрарчилик миқдорини аниқловчи ускуна ҳам ўрнатилди.\nЭндиликда барча иш жараёни онлайн тарзда, масофадан туриб бажарилади. Авваллари сув сатҳини ўлчаш, белгиланган назорат тадбирлари кўп вақт ва меҳнат талаб этар эди. Соҳага жалб этилаётган замонавий технологиялар иш самарадорлигини оширишга хизмат қилмоқда.\nЎз навбатида бошқарма мутасаддилари мавжуд имкониятлардан фойдаланиб, ҳудудда ёрдамчи хўжалик ташкил этилган. Жумладан, махсус ҳовузларда Африка лаққа балиғи етиштирилмоқда. Шу билан бирга, қорамол, қўй ва парранда боқилади, ажратилган ер майдонида эса мева-сабзавот ҳам етиштирилади. Мақсад ишчи-ходимларга йил бўйи иш ҳақига қўшимча тарзда сифатли озиқ-овқат маҳсулотлари етказиб беришдир.\nМаълумки, соҳада замонавий тажриба сифатида самарали фойдаланилаётган садок усули – тўр қафасда балиқ боқиш ўзига яраша афзалликлари бор. Шу туфайли вилоят табиий сув ҳавзаларида ана шундай усулда балиқ парваришлаш кенг оммалашмоқда. Жумладан, Туябўғиз сув омборида ҳозир 9 та балиқчилик хўжаликлари томонидан айнан шу усулида сазан балиғи етиштирилади.\nТадбир давомида журналистларга Юқори Чирчиқ тумани “Саксонота” маҳалла фуқаролар йиғини ҳудудидаги Болта ариқ тармоғига ҳам борди. У ерда мутахассислар томонидан гидроузелдан Сув олувчи 2 та каналда ўрнатилган “Ақлли сув” қурилмалари ва уларнинг ишлаш жараёни ҳақида атрофлича маълумот берилди.


16 октябр 2021, Тошкент вақти: 17:29\nҚорақалпоғистоннинг Мўйноқ туманидаги барча мактаб, боғча ўқитувчи ва тарбиячилари қўшни туманга ғўза чопиғига сафарбар этилди. Озодлик манбаларига кўра, ҳашарчилар ётоғи билан ўн кунлик чопиққа жўнатилган. Расмийлар, ўқитувчиларнинг мажбурий меҳнатга жалб этилганини тасдиқлар экан, бу ҳақдаги буйруқ Қорақалпоғистон Вазирлар Кенгашидан бўлганини айтди.\nМўйноқ туманидаги барча мактаб, боғча ва мактабгача бўлган муассаса ўқитувчи ва тарбиячиларидан ташкил этилган махсус ҳашарчилар гуруҳлари Қонликўл тумани далаларига ғўза чопиғига сафарбар этилди.\nҲар бир мактаб ва боғчадан ташкил этилган ҳашарчилар гуруҳлари кўрпа-ёстиқлари билан ўн кунлик ётоққа жўнатилган.\nМўйноқ туманининг Ломоносов номли 1- умумтаълим мактабида ишлайдиган ўқитувчи Озодлик билан микрофонсиз суҳбатда, ғўза чопиғи ўқитувчилар учун мажбурий қилиб қўйилганини айтди:\n“Фермернинг нима иши борки, чопиқ қилишми, пахта теришми балога қолган ўқитувчилар бўляпти. Ўтган йил ҳам шу пайт чопиқ қилганмиз, кузда пахта терганмиз. Ҳамкасбларимиз бир гуруҳ бўлиб, ўзларининг ёнидан “Газел” ёллаб, йўлкирасига 10 минг сўмдан бериб, 80 километр узоқликдаги Қонликўл туманига бугун жўнаб кетишди. Ўн кундан сўнг навбатдаги ўн кишилик гуруҳ кетади”, деди ўқитувчи.\nИсми сир қолишини сўраган боғча тарбиячиларидан бирининг айтишича, чопиқдаги харажатлар ҳам ўз ёнларидан бўлади:\n“Инсофлироқ бирор фермерга тушиб қолсак яхши, чой-пой қилиб бериб туради. Бўлмаса овқатимизни ҳам ўзимизнинг ҳисобимиздан қиламиз. Ақалли, йўлкирани ҳам беришмайди. Ойликларимиз эса фақат пластикда. Уни нақд қилиш учун 13-15 фоизидан кечишга мажбур бўляпмиз”, деди тарбиячи.\nМўйноқ тумани ҳокимлигининг ўзини таништирмаган мулозими, ўқитувчи ва тарбиячиларнинг ғўза чопиғига мажбуран сафарбар этилганини тасдиқлади:\n“Бу бизнинг хоҳишимиз эмас. Қорақалпоғистон Вазирлар Кенгашидан ҳар бир ҳокимга берилган оғзаки буйруқ. Биз ҳам ўқитувчиларнинг ўз ишларини қилишини истаймиз. Лекин, буйруқни бажариш керак. Бўлмаса ёмон бўлади”, деди ҳокимият мулозими.\nЎзбекистонда бюджет ташкилотлари ишчи-ходимларининг дала ишларига мажбурий сафарбар этилиши ҳар йили кузатилади.\nЖумладан, жорий йил май ойининг бошида Тошкент вилояти Ангрен шаҳридаги ташкилот ва корхоналарнинг ишчи-хизматчилари ғўза чопиғига ҳайдалди. Ангренлик ишчиларга кўра, чопиққа чиқмаганларга ишдан ҳайдаш билан таҳдид қилинмоқда.\nЎтган йили ҳам давлат корхоналари ишчи-хизматчиларидан тортиб талабаларгача ғўза чопиғи ва яганасига жалб этилган ва талабалардан чопиқ учун пул йиғиш ҳолатлари ҳам кузатилган эди.\nХалқаро ташкилотлар Ўзбекистон ҳукуматини мажбурий меҳнатга чек қўйишга чақириб келади. Жаҳоннинг юздан ошиқ ширкати расмий Тошкентни бунга ундаш мақсадида мажбурий меҳнат маҳсули бўлган ўзбек пахтасига бойкот эълон қилган.